ओशो गंगा/ Osho Ganga: जीवन संगीत-(साधना-शिविर)-प्रवचन-06\nसत्य की खोज में, उसे जानने की दिशा में, जिसे जान कर फिर कुछ और जानने को शेष नहीं रह जाता है। और उसे पाने के लिए; जिसे पाए बिना हम ऐसे तड़फते हैं, जैसे कोई मछली पानी के बाहर, रेत पर फेंक दी गई हो। और जिसे पा लेने के बाद हम वैसे ही शांत और आनंदित हो जाएं, जैसे मछली सागर में वापस पहुंच गई हो। उस आनंद, उस अमृत की खोज में, एक और दिशा और द्वार की चर्चा आज की संध्या में करूंगा।\nसत्य को खोजने का उपकरण क्या है? रास्ता क्या है? साधन क्या है? मनुष्य के पास एक ही साधन मालूम पड़ता है विचार। एक ही शक्ति मालूम पड़ती है कि मनुष्य सोचे और खोजे।\nलेकिन सोचने और विचारने से कभी किसी को सत्य उपलब्ध नहीं हुआ है।\nविचार से कोई कभी कहीं नहीं पहुंचता। विचार से स्वयं के बाहर जो जगत है, उस संबंध में हम कुछ जान भी लें। लेकिन स्वयं के भीतर जो विराजमान है, उसे हम नहीं जान सकते। और हम विचार ही करते-करते जीवन व्यतीत कर देते हैं।\nन मालूम कैसे मनुष्य को यह भ्रम हो गया है। कि हम सोचेंगे तो हम जान लेंगे। जानना और सोचने का कोई भी संबंध नहीं है। सच तो यह है कि जो सोचना छोड़ दे, वही जान सकता है। सोचना और विचारना भी धुआं की तरह मन को घेरता है और मन के दर्पण को धूमिल करता है। मन का दर्पण पूरा, पूरा निश्छल, निर्दोष तो तभी होता है जब मन में कोई विचार भी नहीं होते।\nलेकिन शायद आप कहेंगे, तो फिर हम विश्वास करें, श्रद्धा करें, उससे मिल जाएगा सत्य। उससे भी नहीं मिलेगा। विश्वास विचार से भी नीचे की अवस्था है। विश्वास का अर्थ है अंधापन।\nविश्वास से नहीं मिलेगा। विचार से भी नहीं मिलेगा। और भी ऊपर उठना जरूरी है। इस बात को समझेंगे, तो शायद साफ हो सके; कि कैसे, कैसे हम खोजें।\nतो पहले हम समझे कि विश्वास क्या है? विश्वास है अंधी स्वीकृति। विश्वास का अर्थ है न मैं सोचता, न मैं खोजता, न मैं ध्यान करता, न मैं निर्विचार में जाता, दूसरा कुछ कहता है उसे ही मान लेता हूं। दूसरे को इस भांति जो मानता है, उसके भीतर की आत्मा छिपी ही रह जाती है। उसे चुनौती ही नहीं मिलती कि वह जागे।\nऔर हम सब दूसरे की मानकर ही चल रहे हैं। एक कहानी सुनी होगी आपने। लेकिन अधूरी सुनी होगी। कुछ ऐसा हुआ है कि आधी बातें, अधूरी बातें ही लोगों को बताई जाती रही। और सत्य अगर आधा बताया जाए, तो असत्य से भी ज्यादा खतरनाक होता है। क्यों? क्योंकि असत्य तो दिख जाता है कि असत्य है। आधा सत्य दिखता भी नहीं है कि असत्य है। आधा सत्य लगता है कि सत्य है।\nऔर ध्यान रहे, आधा सत्य जैसी कोई चीज होती ही नहीं। या तो सत्य होता है पूरा या नहीं होता। अगर कोई आपसे आकर कहे कि मैं आधा प्रेम करता हूं आपको, तो आप कहेंगे आधा प्रेम, सुना है कभी।\nआधा प्रेम होता ही नहीं। या तो होता है, या नहीं होता। महत्वपूर्ण कुछ भी आधा नहीं होता। आधा करते ही नष्ट हो जाता है। और बहुत आधे सत्य प्रचलित है। यह कहानी भी आधी ही प्रचलित है। हर स्कूल में बच्चों को पढ़ाई जाती है। जब आप बच्चे होंगे, आपने भी पढ़ी होगी। और आप भी स्कूल में ही कहानी पढ़ते रहेंगे।\nहम सब को पता है, एक सौदागर था। टोपियां बेचता था। किसी मेले में टोपियां बेचने जा रहा है। रास्ते में थक गया है। एक वृक्ष के नीचे रुका। नींद लग गई है। वृक्ष पर से बंदर नीचे उतरे हैं। उन्होंने सौदागर को टोपी लगाए देखा है। उसकी टोकरी में टोपियां बेचने को, उन्होंने टोपियां लगा ली।\nसौदागर की नींद खुली टोकरी खाली पड़ी है। हंसा सौदागर, क्योंकि सौदागर जानता था, बंदरों की आदत। उसने ऊपर देखा, सब बंदर शान से टोपी लगाए बैठे हैं। बंदरों के सिवाय शान से टोपी लगा कोई बैठता ही नहीं। टोपी लगाने में भी कोई शान होती है! और फिर अगर खादी की टोपी हो तो शान बहुत बढ़ जाती है।\nखादी की टोपी रही होगा, क्योंकि बंदर बड़े अकड़ कर बैठे हुए थे। फिर उस सौदागर ने अपनी टोपी निकल कर फेंक दी।\nऔर सारे बंदरों ने अपनी टोपियां निकल कर फेंक दी। बंदर तो नकलची है। बंदर तो किसी के पीछे चलते हैं। खुद तो कुछ सोचते नहीं है, विचारते नहीं है।\nबंदर ही ठहरे, सोचेंगे-विचारेंगे क्यों, विश्वास करते हैं। सौदागर ने टोपी फेंकी, तो उन्होंने भी फेंक दी।\nसौदागर टोपियां समेट कर घर आ गया। इतनी कहानी आपने पढ़ी होगी। आगे की कहानी फिर मैं आपको कहता हूं।\nसौदागर का बेटा बड़ा हुआ। और सौदागर के बेटे ने भी वही धंधा किया जो उसके बाप ने किया था। नासमझ बेटे हमेशा वही करते हैं जो बाप करते रहते हैं। अयोग्य बेटों का यह सबूत है। बेटे आगे बढ़ने चाहिए बाप से। लेकिन न बाप को यह पसंद है कि बेटे आगे बढ़ें और न बेटों की यह हिम्मत है कि वे आगे जाएं। वह भी टोपी बेचने लगा। वह भी उसी मेले की तरफ चला। वह उसी झाड़ के नीचे रुका जहां बाप रुका था। क्योंकि उसने कहा, जहां हमारे बाप रुके, वहीं रुकना चाहिए।\nवह उसी झाड़ के नीचे। वहीं उसने पेटी रखी, जहां बाप ने रखी थी। बंदर तो वृक्ष पर थे। वही बंदर न थे। उनके बेटे रहे होंगे। टोपी बेटों ने देखी। उन्होंने भी सुनी कहानी कि हमारे बाप ने टोपी निकल कर पहन ली थी।\nसौदागर का बेटा सो गया। बंदर उठे, टोपियां पहन कर ऊपर चले गए। नींद खुली सौदागर के बेटे की। हंसा, लेकिन यह हंसी झूठी थी। यह बाप की कहानी पर आधारित थी। बाप ने कहा था कभी डरना मत, अगर बंदर टोपी पहन ले, घबड़ाना मत। बंदरों से टोपी छिनना बहुत कठिन नहीं है। अपनी टोपी निकालकर फेंक देना है।\nबेटे ने भी टोपी निकल कर फेंक दी। लेकिन एक चमत्कार हुआ। कोई बंदर ने टोपी नहीं फेंकी। एक बंदर के पास टोपी नहीं मिली थी, वह नीचे उतरा, उस टोपी को भी लगाकर भाग गया।\nबंदर अब तक सीख चुके थे। और आदमी अब तक नहीं सीखा था। बंदर धोखा खा चुके थे एक बार। अब बार-बार यह धोखा नहीं चल सकता था। यह आधी कहानी किसी किताब में नहीं लिखी है। और यह आधी कहानी जब तक न लिखी हो, तब तक कहानी बिलकुल खतरनाक है।\nकुछ लोग हैं, जो दूसरों को देख कर चलते हैं। खुद कभी नहीं चलते। कुछ लोग हैं, जो दूसरों से बंधे-बंधाए उत्तर सीख लेते हैं, खुद कभी कोई उत्तर नहीं खोजते। कुछ लोग हैं, जो समाधान हमेशा उधार ले आते हैं। इनके पास अपना कोई समाधान नहीं है।\nऔर समस्याएं रोज नई हो जाती है। और समाधान पुराने रहते हैं, तो फिर बहुत मुश्किल हो जाती है। सत्य की खोज में भी नकल नहीं चल सकती है। सत्य की खोज में भी बंधे-बंधाए रेडिमेट उत्तर नहीं चल सकते हैं। गीता, कुरान, और बाइबिल से सीखी हुई, कंठस्थ की गई बातें सत्य की खोज में काम नहीं आती। खुद ही खोजना पड़ता है।\nऔर जितने विश्वास करने वाले लोग हैं, वे इतना नकलचियों से ज्यादा नहीं है। वे अपना आदमी होना खोते हैं और नपुंसक हो जाते हैं।\nजो भी किसी दूसरे के पीछे आंख बंद करके चलता है, वह आदमी होने का अधिकार खो देता है। लेकिन गुरुओं को इसी में फायदा है कि आदमी आदमी न हो, बंदर हो। इसलिए हर गुरु के पास बंदरों की तादात इकट्ठी मिलेगी।\nजो लोग भी खुद हिम्मत नहीं जुटाते कुछ करने की और किसी के पीछे चल पड़ते हैं, उनका तो शोषण होता ही है। शोषण उतना भर नहीं, वे सत्य को जानने से भी सदा से वंचित रह जाते हैं। क्योंकि सत्य की तरफ जाने का जो पहला कदम है, वह अपने पैर पर खड़ा होना है। अपनी हिम्मत, अपना साहस, अपनी क्षमता, अपनी खोज; जो इसके लिए तैयार नहीं है और कहता है दूसरे से उधार मांग लेंगे, किसी का पैर पकड़ लेंगे, किसी की पूंछ पकड़ लेंगे, किसी के पीछे चल पड़ेंगे और सब जो जाएगा। वह गलती में है। विश्वास से कोई कहीं नहीं पहुंचता।\nविश्वास उधार विचार है। लेकिन इसका क्या यह अर्थ है कि हम विचार करें तो कहीं पहुंच जाएंगे। हम खुद ही विचार करते रहें तो कहीं पहुंच जाएंगे। अब थोड़े गहरे में अगर हम देखेंगे, तो विचार भी जो हम करते हुए मालूम पड़ते हैं, वे भी हमारा अपना नहीं होता।\nविश्वास करने वाला भी उधार होता है। और विचार करने वाला दिखाई तो पड़ता है कि विश्वास नहीं करता। लेकिन अगर हम उसके विचारों की बहुत जांच परख करेंगे तो पाएंगे कि उसके विचार भी सब उधार है। थोड़ा सा फर्क है। और वह फर्क यह है कि उसने विचार तर्क कर-करके संगृहीत किए हैं। अंधा होकर नहीं किए हैं। सोचा है।\nलेकिन आदमी सोच क्या सकता है? सोचेंगे क्या? जो पता नहीं है, क्या वह सोचा जा सकता है? जिसका कोई ज्ञान नहीं है, जिसका कोई बोध नहीं है, क्या वह विचारा जा सकता है। हम वही विचार सकते हैं जो पता हो। जो पता नहीं है उसको विचार भी नहीं सकते।\nजो अज्ञात है, अननोन है, उसे हम सोचेंगे कैसे? विश्वास काम नहीं देगा क्योंकि विश्वास दूसरे से उधार है। विचार थोड़ा बल देगा, हिम्मत देगा, अपने पैरों पर खड़ा करेगा, लेकिन अकेला विचार भी नहीं पहुंचा देगा। क्योंकि विचार वहां तक पहुंच सकता है जहां तक हमें ज्ञात है।\nजहां हमें ज्ञात नहीं है, वहां विचार ठप हो जाता है। उसके आगे मार्ग कोई मार्ग नहीं जाता। क्या आपने कभी कोई ऐसी बात विचारी है जो आपको ज्ञात ही नहीं हो। आप कहेंगे, कई बार।\nआप कहेंगे, कई बार हम ऐसी बात विचारते हैं कि सोने के घोड़े पर बैठे हुए आकाश में उड़ रहे हैं। अब हमें सोने का घोड़ा ज्ञात भी नहीं है। सोने का घोड़ा देखा भी नहीं है। सोने का घोड़ा उड़ता भी नहीं है। सभी बातें अज्ञात है। फिर भी हम सोचते हैं।\nलेकिन नहीं, यह सोचना न हुआ। आपको घोड़े का ज्ञान है, सोने का ज्ञान है, उड़ते हुए पक्षियों को देखा है। इन तीनों को जोड़ तोड़ करके आप सोने का उड़ता हुआ घोड़ा बना लेते हैं। यह कोई नई बात न हुई। ये तीन चीजों को तोड़ कर नया निर्माण हुआ।\nविचार में आदमी बहुत से विचारों को संगृहीत करके, नया दिखाई पड़ने वाला सत्य...वस्तुतः नहीं, नया दिखाई पड़ने वाला विचार नियोजित कर सकता है।\nलेकिन उससे कोई सत्य का उदघाटन नहीं होगा। अगर हम अपने सारे विचारों को फैलाकर रख लें अपने सामने और खोजें कि इनमें कौन मेरा है। तो हम पाएंगे कि सब विचार दूसरों से लिए गए हैं। कहीं से सुने गए हैं, पढ़े गए हैं, इकट्ठे किए गए हैं। और उन सब में नया संग्रह बना लिया है। नया संग्रह मौलिक मालूम पड़ता है।\nलेकिन कोई विचार मौलिक नहीं होता। विचार मौलिक हो ही नहीं सकता। विचार भी उधार ही है। विश्वासी भी उधार है, लेकिन वह अंधा होकर उधार है। विचार वाला भी उधार है। लेकिन तर्क निष्ठ होकर, वह थोड़ा रीझन का और तर्क का उपयोग कर रहा है। लेकिन तर्क से भी क्या मिलता है? क्या मिला है?\nजो विश्वासी हैं, आस्तिक हो जाते हैं। जो तार्किक हैं, वे नास्तिक हो जाते हैं। धार्मिक उनमें से कोई भी नहीं होता। आस्तिक भी धार्मिक नहीं है और नास्तिक भी धार्मिक नहीं है। आस्तिक विश्वासी है, उसने दूसरों के विश्वास को पकड़ लिया। नास्तिक भी दूसरों के विचार को पकड़ता है लेकिन तर्क की प्रक्रिया से गुजार कर पकड़ता है।\nलेकिन तर्क से क्या सिद्ध होता है? तर्क से भी कुछ सिद्ध नहीं होता। तर्क भी बूढ़े बच्चों का खेल है। जिनकी उम्र ज्यादा हो गई है, वे एक खेल खेल सकते हैं, तर्क का।\nमैंने सुना है, एक आदमी अमेरिका के एक बड़े नगर में गया और उसने सारे गांव में जाकर इत्तला की, कि मैं एक ऐसा घोड़ा लाया हूं, जैसा किसी ने कभी नहीं देखा होगा।\nऐसा घोड़ा कभी हुआ ही नहीं। बिलकुल मौलिक घोड़ा है। इस घोड़े की खूबी यह है कि इस घोड़े की पूंछ वहां है जहां मुंह होना चाहिए और मुंह वहां है जहां पूंछ होनी चाहिए।\nदस रुपये की टिकट रखी थी। हजारों लोग इकट्ठे हो गए। और भी गए होते उस नगर में तो जरूर गए होते। कोई गांव में बचा ही नहीं। सारे लोग गए। ऐसा घोड़ा तो देखना जरूरी है। हाल खचाखच भर गया है, लोग चिल्ला रहे हैं कि जल्दी करो, घोड़ा निकालो।\nवह आदमी कहता है, थोड़ा ठहरिए। यह कोई साधारण घोड़ा नहीं है। लाते-लाते वक्त लगता है। फिर बहुत मुश्किल हो गई। इंच भर जगह नहीं है। फिर वह घोड़ा ले आया, मंच से पर्दा उठा दिया।\nएक क्षण तो लोगों ने देखा। लेकिन घोड़ा तो बिलकुल साधारण था, जैसा सब घोड़े होते हैं।\nतो लोग चिल्लाए कि क्या धोखा दे रहे हो? मजाक कर रहे हो? यह घोड़ा तो बिलकुल साधारण है।\nउस आदमी ने कहा, चुप! ठीक से समझ लो तर्क मेरा। मैंने घोषणा की थी कि घोड़े का मुंह वहां है जहां पूंछ होनी चाहिए। पूंछ वहां है जहां मुंह होना चाहिए। इसे गौर से देखो।\nलोगों ने फिर गौर से देखा। साधारण घोड़ा था, जहां पूंछ थी वहां पूंछ थी, जहां मुंह था वहां मुंह था।\nलेकिन तब खयाल आया लोगों को और हंसी छूट गई। जो टोकरा घोड़े के मुंह में बांधते है वह उसने उसकी पूंछ में बांधा हुआ था।\nकहता है, जो मैंने कहा था वह देखना। मुंह वहां जहां पूंछ होनी चाहिए, पूंछ वहां जहां मुंह होना चाहिए। टोकरा पूंछ में बंधा है। दिखता है कि नहीं?\nकुछ कहने का उपाय न था। तर्क तो ठीक ही था। लोग चुपचाप वापस निकल गए। लेकिन तर्क से इतना ही खेल हो सकता है। इससे ज्यादा कुछ भी नहीं हो सकता।\nतर्क ज्यादा से ज्यादा पूंछ वहां कर सकता है जहां मुंह हो, मुंह वहां कर सकता है जहां पूंछ हो। इससे ज्यादा तर्क कुछ भी नहीं कर सकता। चीजें जैसी हैं वे वैसी ही रहती हैं, तर्क से कोई फर्क नहीं पड़ता।\nऔर तर्क इसलिए दोहरी धार की चीज है। चाहे पक्ष में उपयोग करो, चाहे विपक्ष में उपयोग करो। उससे कोई अंतर नहीं पड़ता।\nमैं मेरे, एक बहुत निकट मित्र थे। एक बड़े वकील थे। ज्यादा काम होता था उनके ऊपर। बहुत भार था। हिंदुस्तान में भी वकालत थी और लंदन में भी थी। बहुत मुश्किल में रहते थे। कई बार तो आराम का मौका भी नहीं मिलता था।\nएक दिन अदालत में गए हैं। कोई मुकदमा लड़ रहे हैं। और उन्हें पक्का खयाल नहीं रहा कि वे किसी तरफ से हैं। पक्ष में हैं कि विपक्ष में।\nतो वे अपने ही ग्राहक के खिलाफ बोलने लगे। वह आदमी बहुत घबड़ाया कि यह आदमी क्या कह रहा है। और वह आधे घंटे तक जोर से उन्होंने पैरवी की। उनका जो ग्राहक था, उसके तो प्राण निकल गए कि मर गए। हमारा ही वकील हमारे खिलाफ सिद्ध कर रहा है। और इतने जोर से उन्होंने सिद्ध किया।\nविरोधी वकील भी बहुत हैरान था कि मैं क्या सिद्ध करूं यह क्या हो रहा है? तब उसके मुंशी ने आकर पास में कहा कि क्या कर रहे हैं आप। आप तो अपने ही आदमी के खिलाफ बोल रहे हैं।\nउन्होंने कहा, ऐसा क्या? तो ठहरो। और तब उन्होंने कहा कि मजिस्ट्रेट महोदय, अभी मैंने वे बातें कहीं जो मेरा विरोधी वकील कहेगा। अब मैं इनका खंडन शुरू करता हूं।\nतर्क का कोई मतलब थोड़े ही है। सिर्फ खेल है। सिर्फ खेल है। पंडित भी वही कर रहे हैं, वकील भी वही कर रहे हैं, नेता भी वही कर रहे हैं। तर्क सिर्फ खेल है। और जब तक दुनिया तर्क के खेल में पड़ी रहेगी, तब तक सत्य का कोई निर्णय नहीं हो सकता।\nउसे कोई मतलब भी नहीं है। तर्क इस तरफ भी बोलता है, उस तरफ भी बोल सकता है। जो दलील ईश्वर को सिद्ध करती है, वही दलील ईश्वर को असिद्ध कर देती है।\nईश्वर को सिद्ध करने वाला कहता है कि ईश्वर के बिना दुनिया हो ही कैसे सकती है। दुनिया है तो ईश्वर होना चाहिए। क्योंकि हर चीज को कोई बनाने वाला है। दुनिया है तो बनाई गई है। तो बनाने वाला चाहिए।\nनास्तिक कहता है, मानते हैं तुम्हारी दलील। लेकिन तुम्हारी दलील ईश्वर को सिद्ध नहीं करती। गलत करती है। क्योंकि हम यह कहते हैं कि ठीक है यह बात। हर चीज को बनाने वाला चाहिए। ईश्वर है फिर ईश्वर का बनाने वाला कौन?\nअगर तुम कहते हो दुनिया बिना बनाए नहीं बन सकती, हम मानते हैं। ईश्वर ने बनाई दुनिया, अब हम यह पूछते हैं, ईश्वर को किसने बनाया। क्योंकि बिना बनाए ईश्वर भी कैसे बन सकता है?\nबिना बनाए कुछ बनता भी नहीं। अब यह खेल चले अब इस खेल में खेलते रहो। नास्तिक आस्तिक हजारों साल से खेल रहे हैं।\nएक बार तो ऐसा हुआ, एक गांव में एक महा आस्तिक था, एक महा नास्तिक। वह गांव बड़ी मुश्किल में था। जहां भी पंडित होते हैं, वहां गांव मुश्किल में हो जाता है। क्योंकि वह आस्तिक समझाता था, ईश्वर है। और नास्तिक समझाता था ईश्वर नहीं है। दिन-रात लोग ऊब गए थे। वे कहते थे, हमें छोड़ो हमारे भरोसे पर। हमें कोई फिक्र नहीं है ईश्वर हो या ना हो, हमें दूसरे काम करने दो।\nलेकिन वे कहां मानने वाले थे। एक समझा कर जाता और पीछे से दूसरा आता। आखिर गांव के लोगों ने कहा, यह बड़ी मुसीबत हो गई। हमें कुछ निर्णय करना चाहिए। सारी दुनिया की यह हालत हो गई है।\nमुसलमान, हिंदू, ईसाई, जैन, बौद्ध, सारी दुनिया को परेशान किए हुए हैं। एक का मुनि जाता है, दूसरे का संन्यासी आता है। तीसरे का पंडित आता है; वह कुछ कहता है, वह कुछ कहता है। वह सब गड़बड़ कर जाता है।\nगांव के लोगों ने कहा, भई तुम दोनों में मुशायरा कर लो एक रात, जो जीत जाए हम उसके साथ हैं। हम सदा जीतने वाले के साथ हैं। हमें कोई मतलब नहीं कि ईश्वर हो या ना हो।\nविवाद हुआ पूर्णिमा की रात। सारा गांव इकट्ठा हुआ। अदभुत विवाद था। आस्तिक ने ऐसी दलीलें दी कि सिद्ध कर दिया कि ईश्वर है। और नास्तिक ने ऐसी दलीलें दी कि सिद्ध कर दिया कि ईश्वर नहीं है। और आखिरी में यह हुआ कि आस्तिक इतना प्रभावित हो गया नास्तिक से कि नास्तिक हो गया। और नास्तिक इतना प्रभावित हो गया आस्तिक से कि आस्तिक हो गया।\nऔर गांव की मुसीबत कायम रही। क्योंकि फिर गांव में एक आस्तिक रहा और एक नास्तिक रहा। गांव के लोगों ने कहा, हमें क्या फायदा हुआ? हमारी परेशानी वही की वही है।\nतर्क का कोई मतलब नहीं है बहुत। तर्क का कोई अर्थ नहीं है। तर्क जो सिद्ध करता है, उसी को असिद्ध कर देता है। तर्क बिलकुल खेल है, खिलवाड़ है। इसलिए तो तर्क के द्वारा और कुछ भी सिद्ध नहीं हो सका। सिद्ध हो सका कि हिंदू सही हैं? अगर सिद्ध हो जाता तो सारी दुनिया हिंदू हो गई होती।\nसिद्ध हो सका कि जैन सही हैं? अगर सिद्ध होता, सारी दुनिया जैन हो गई होती। सिद्ध हो जाता मुसलमान सही हैं, सारी दुनिया मुसलमान हो गई होती। कुछ सिद्ध नहीं होता। कुछ सिद्ध हो ही नहीं सकता। तर्क के रास्ते से जो चला है, वहां कुछ भी कभी सिद्ध नहीं होता। सिर्फ खेल चलता है।\nऔर पंडित जो खेल खेलते हैं, वे हमें समझ में भी नहीं आता। क्योंकि वह बहुत बारीक खेल है। वह इतना बारीक खेल है कि वहां बाल की खाल निकलती रहती है। और जनता को कुछ पता नहीं चलता। जनता कहती है ठीक है।\nइसीलिए तो सारे लोगों ने यह तय कर रखा है कि जहां हम पैदा हो गए वही हमारा धर्म है। यह सस्ती तरकीब है। क्योंकि अगर तय करना पड़े तर्क से तो कभी तय ही नहीं होगा। जिंदगी बीत जाएगी, आप तय न कर पाएंगे कि आप हिंदू है कि मुसलमान है कि ईसाई हैं। इसलिए सस्ता नुस्खा निकाला हमने, कि जहां जो पैदा हो जाए, पैदा होने में भी कोई कसूर है, कोई आदमी मुसलमान के घर में पैदा हो गया, उसका बेटा मुसलमान है। क्यों? क्योंकि अगर बेटा तय करने चले विचार करके तो जिंदगी बीत जाएगी यह तय न होगा कि क्या होना है?\nहिंदू होना कि मुसलमान होना। कभी तय नहीं हो सकता। इसलिए हमने एक ऐसी तरकीब निकली कि जिसमें तय करने की कोई जरूरत ही नहीं है।\nअब पैदा होने से क्या संबंध है हिंदू-मुसलमान होने का। यह तो बड़ी पागलपन की बात है। कल कोई कांग्रेसी कहने लगे कि हमारा बेटा कांग्रेसी, क्योंकि कांग्रेसी बाप है उसका।\nकम्युनिस्ट का बेटा कहे मैं कम्युनिस्ट हूं क्योंकि मेरा बाप कम्युनिस्ट है। अभी इतनी नासमझी नहीं आई, लेकिन आ जाएगी। क्योंकि इतना ही तर्क वहां चलता है। और कुछ जब तय नहीं होगा तो लोग कहेंगे, अब जन्म से ही तय कर लो।\nअब जन्म से कहीं सिद्धांत तय हुए हैं, सत्य तय हुए हैं? लेकिन हजारों साल से यह होता रहा है कि हम तर्क के आस-पास घूमते हैं। कुछ लोग विश्वास के आस-पास घूम कर भटक जाते हैं। कुछ लोग तर्क के आस-पास घूम कर भटक जाते हैं। और कभी कुछ निर्णय नहीं हो सकता। क्योंकि अंधेरे में टटोलना है यह, निर्णय क्या होना है।\nएक गांव में, एक सम्राट ने यह तय किया था कि मैं बहुत जल्दी अपने देश से असत्य का निकाला कर दूंगा मैं, असत्य को रहने नहीं दूंगा अपने देश में और जो आदमी असत्य बोलेगा, उसे सूली पर लटका दूंगा। रोज एक आदमी नियमित रूप से सूली पर लटकाया जाएगा, ताकी सारा गांव देखे कि क्या हालत होती है असत्य बोलने वाले की।\nउसे पता नहीं था किसी कानूनविद को कभी पता नहीं रहा है कि फांसियों से, कोड़े मारने से, जेलों में बंद करने से कोई चीज बंद नहीं होती। कोई चीज बंद ही नहीं होती। सब चीजें बढ़ती चली जाती है। चोरों को बंद करो, चोर बढ़ते हैं। बेईमानों को बंद करो, बेईमानी बढ़ती है।\nऔर बेईमानों को बंद करने के लिए जिनको नियुक्त करो, वे दोहरे बेईमान सिद्ध होते हैं। और चोरों को पकड़ने के लिए जिनको पहरे पर रखो, वे चारों के बाप सिद्ध होते हैं। होने ही वाले हैं।\nइंगलैंड में तो कोड़े मारे जोते थे, आज से सौ साल पहले तक, चोरी करने वाले को, चौरस्ते पर खड़े करके कोड़े मारते थे। इसलिए ताकी सारा गांव देख लें कि क्या हालत होती है चोरों की।\nलेकिन फिर बंद करने पड़े। और बंद क्यों करने पड़े पता है आपको? गांव में जब कभी चोर को कोड़े लगते लंदन में, हजारों लोग देखने इकट्ठे होते। और पता यह चला कि जब हजारों लोग कोड़े मारते हुए देखते हैं, तब कइयों के जेब कट जाते हैं।\nअब एक चोर को कोड़े पड़ रहे हैं। और भीड़ आई है देखने। और जनता मुग्ध होकर देख रही है। और यहां जेब कट गए। वहीं जेब कट रहे हैं, जहां कोड़े पड़ रहे हैं।\nतो फिर लोगों ने सोचा कि फिजूल के पागलपन है। क्योंकि कोई मतलब ही नहीं है। यह तो और जेबकतरों के लिए सुविधा बनाना है। भीड़ इकट्ठी होती है, जेबकतरे जेब काट लेते हैं।\nउस गांव के राजा ने कहा, मैं असत्य को बंद कर दूंगा। लेकिन गांव के बूढ़े लोगों ने कहा, असत्य का पता लगाना ही आज तक मुश्किल हुआ, तुम बंद कैसे करोगे।\nतुम कैसे तय करोगे, क्या असत्य है, सत्य है। उसने कहा, सब तय हो जाएगा। फिर उसे फिक्र हुई कि सच में तय कैसे करेंगे। तो गांव में एक बूढ़ा फकीर है। उसने कहा, उसे बुलाकर पूछ लेंगे, वह सत्य की बहुत बातें करते हैं।\nउसे बुलाया और कहा कि हमने यह तय किया है कि कल सुबह वर्ष का पहला दिन है, एक झूठ बोलने वाले को हम दरवाजे पर सूली लटकाएंगे। ताकी सारा गांव देखे।\nफकीर ने कहा, सत्य-असत्य का निर्णय कैसे करोगे? उस राजा ने कहा, क्या कोई तर्क नहीं है जिससे तय हो सके कि क्या सत्य, क्या असत्य? मैं अपने देश के सारे पंडितों को लगा दूंगा।\nउस फकीर ने कहा, तब ठीक है। कल सुबह दरवाजे पर मैं मिलूंगा।\nराजा ने कहा, मतलब?\nउसने कहा, दरवाजे पर पहला प्रवेश होने वाला मैं रहूंगा। तुम अपने सारे पंडितों को लेकर मौजूद रहना। मैं असत्य बोलूंगा। अगर सूली लगानी है तो पहली सूली पर मैं चढूंगा।\nराजा ने कहा, हम पूछने बुलाए हैं। आप कैसी बातें करते हैं।\nउसने कहा, बात वहीं कल होगी। अपने पंडितों को लेकर हाजिर हो जाना।\nराजा अपने पंडितों को लेकर दरवाजे पर हाजिर हुआ। दरवाजा खुला गांव का। वह फकीर अपने गधे पर बैठ कर अंदर प्रवेश कर रहा है।\nराजा ने कहा, गधे पर और आप जा कहां रहे हैं?\nउसने कहा, मैं सूली पर चढ़ने जा रहा हूं।\nराजा ने कहा, पंडितों तय करो कि यह आदमी सत्य बोलता है कि झूठ।\nपंडितों ने कहा, हम हाथ जोड़ते हैं। यह बहुत झंझट का आदमी है। क्योंकि इसमें कुछ तय ही नहीं हो सकता। अगर हम कहें कि यह सच बोलता है, तो फांसी लगानी पड़ेगी। और सच बोलने वाले को फांसी नहीं लगानी।\nऔर हम कहें यह झूठ बोलता है, तो फांसी लगानी पड़ेगी। और फांसी लग गई तो यह जो बोलता था, वह सच हो जाएगा।\nउस फकीर ने कहा, बोलो सत्य क्या है, असत्य क्या है? तर्क से निर्णय करो। और और अगर निर्णय नहीं कर सकते जब निर्णय कर लो, तब मेरे पास आना, उसके बाद फिर नियम बनाना।\nफिर वह नियम कभी नहीं बना। क्योंकि वह निर्णय होना ही मुश्किल है कि क्या सत्य है। तर्क से निर्णय होना मुश्किल है। तर्क से, क्योंकि तर्क कुछ निर्णय करता ही नहीं, सिर्फ खेल है।\nऔर जब दो तर्कों में कोई एक तर्क जीतता है, तो उसका यह मतलब नहीं होता है कि जो जीत गया वह सत्य है। उसका केवल इतना मतलब होता है कि जो जीत गया, वह खेल में ज्यादा कुशल है। और कोई मतलब नहीं होता।\nजब दो तर्कों में एक तर्क जीतता है, तो जीत जाने वाला सत्य नहीं होता। जीत जाने वाला उस खेल, खेलने में कुशल होता है, बस।\nजो आदमी शतरंज खेल रहे हैं, तो जो शतरंज में जो जीत जाता है, वह कोई सत्य होता है, नहीं वह ज्यादा कुशल होता है।\nजो हार गया वह असत्य होता है, नहीं, वह कम कुशल होता है। हार, जीत से सत्य, असत्य तय नहीं होता। सिर्फ कम कुशलता ज्यादा कुशलता सिद्ध होती है।\nऔर ज्यादा कुशल जो जीत जाता है वह कहता है, जो मैं हूं वह सत्य है। तर्क भी शब्दों और विचारों का शतरंज है इससे ज्यादा नहीं है।\nइसलिए कोई यह न सोचे कि जब मैं कहता हूं विश्वास से नहीं मिलेगा, तो तर्क करने से मिलेगा? मैं कहता हूं तर्क करने से भी नहीं मिलेगा, विचार करने से भी नहीं मिलेगा।\nतो आप मुझसे कहेंगे कि विश्वास करने से नहीं मिलेगा और विश्वास न करना हो तो विचार करना पड़ेगा। फिर आप कहते हैं विचार से भी नहीं मिलेगा। निश्चित ही यही मैं कहता हूं। यह ऐसा ही है, जैसे किसी आदमी के पैर में कांटा लग गया हो, और हम कहें कि दूसरा कांटा ले आओ, ताकी हम इसका यह कांटा निकाल दें।\nवह आदमी कहे कि क्या कर रहे हैं आप, मैं एक ही कांटे से मरा जा रहा हूं और आप दूसरा लाते हैं। तो हम उससे कहेंगे कि तुम घबड़ाओ मत, दूसरा कांटा हम पहले कांटे को निकालने को लाते हैं।\nअगर पहला कांटा न लगा होता तो हम दूसरा कांटा कभी भी न लाते। लेकिन पहला लगा है इसलिए दूसरा लाते हैं। फिर हम दूसरे कांटे से उसके कांटे को निकाल बाहर कर देते हैं, वह आदमी दूसरे कांटे को नमस्कार करता है और कहता है, अब इसे मेरे घाव में रख दो। क्योंकि इसने बड़ी कृपा की। पहले कांटे को निकालने का काम किया।\nतो हम उससे कहेंगे, तुम पागल हो। इसने पहले कांटे को निकालकर यह बेकार हो गया, अब इसको भी फेंक दो।\nतर्क का एक उपयोग है सिर्फ कि वह आपको विश्वास से मुक्त कर दे। इससे ज्यादा कोई उपयोग नहीं है। विचार का एक उपयोग है कि वह आपको विश्वास से मुक्त कर दे। विश्वास के कांटे को निकाल दे अगर विचार का कांटा, काम पूरा हो गया। फिर दोनों कांटे एक ही बराबर है। फिर दोनों फेंक देने हैं।\nफिर कहां? फिर कहां जाना है? फिर जाना है निर्विचार में। फिर जाना है वहां, जहां कोई विचार भी नहीं है। चित्त परिपूर्ण मौन और शांत है। जहां कोई सोचना भी नहीं है। जहां हम सोच नहीं रहे कि सत्य क्या है?\nजहां हमने सब सोचना भी छोड़ दिया। जहां हम चुप होकर बस हैं, अगर सत्य है तो दिख जाए। अगर नहीं है तो यह दिख जाए। जो भी है, दिख जाए।\nहम इतने मौन हैं कि हम सिर्फ देख रहे हैं। हम एक दर्पण की तरह हैं। और देख रहे हैं जो है। हम सोच नहीं रहे। दर्पण सोचता नहीं, जब आप दर्पण के सामने जाते हैं, तो वह यह नहीं सोचता कि यह आदमी सुंदर है कि असुंदर। यह आदमी अच्छा है या बूरा। यह आदमी काला है कि गोरा।\nदर्पण सोचता नहीं। दर्पण में सिर्फ वही दिखाई पड़ता है जो है। क्योंकि दर्पण सिर्फ प्रतिफलन करता है। लेकिन कुछ ऐसे दर्पण भी होते हैं, जो वही नहीं दिखलाते जो आप हैं। वे दिखला देते हैं, जो आप नहीं है।\nआपने ऐसे दर्पण देखे होंगे कि आप लंबे होकर दिखाई पड़ रहे हैं। मोटे होकर दिखाई पड़ रहे हैं। तिरछे होकर दिखाई पड़ रहे हैं। इस तरह के दर्पण हैं।\nवे दर्पण यह बताते हैं कि उनका धरातल सीधा और साफ नहीं है। इरछा-तिरछा है गोलाई लिए हुए है, उलटा-सीधा है। उनके धरातल पर जितनी भी इरछी-तिरछी स्थिति है, उतना ही जो दिखाई पड़ता है वह विकृत हो जाता है।\nसत्य की खोज के दो सूत्र हैं। एक तो सोचना नहीं और दूसरा चित्त सरल और सीधा हो। धरातल साफ हो, नीचा-ऊंचा न हो, बस। ऐसा चित्त हो, तो सत्य प्रतिफलित हो जाता है। हम उसे जान लेते हैं, जो वस्तुतः है।\nऔर उससे मुक्त हो जाते हैं, जो नहीं है। सोचना चित्त के ऊपर धूल का काम करता है। क्योंकि विचार चिपक जाते हैं। बहुत जोर से चिपकते हैं। और विचारों का इतना पर्दा बन जाता है कि उनके आर-पार जब आप देखते हैं, तो आप वही नहीं देखते जो है, वह बीच में जो पर्दा होता है, वह काम करता है।\nएक आदमी है, वह तय किए हुए है कि ईश्वर नहीं है। यह एक विचार है। वह तय किए हुए है कि ईश्वर नहीं है। अब वह जहां भी देखेगा, वहीं उसको ईश्वर को न होना दिखाई पड़ेगा।\nअगर रास्ते पर एक आदमी मर रहा है तो वह कहेगा कि देखो, जिस दुनिया में आदमी मरते हैं, वहां ईश्वर हो सकता है!\nएक आदमी गरीब है तो वह कहेगा, देखो, जिस दुनिया में गरीबी है, वहां ईश्वर हो सकता है!\nवह आदमी जाएगा फूलों के पौधों के पास और कहेगा गिनो कांटे। एक फूल निकला है, हजार कांटे हैं। जहां हजार कांटों में मुश्किल से एक फूल निकलता है, वहां ईश्वर हो सकता है। ,\nवह तय किए हुए है कि ईश्वर नहीं है। वह हर जगह ईश्वर नहीं है, इसके उपाय खोज लेगा, मार्ग खोज लेगा। तर्क खोज लेगा, विचार खोज लेगा।\nवह प्रिज्युडिस्ड है, वह पक्षपात से भरा है। और पक्षपात चित्त के दर्पण को ऊंचा-नीचा कर देते हैं।\nएक दूसरा आदमी है जो कहता है ईश्वर है। वह हर जगह खोज लेगा कि ईश्वर है। अगर उनकी दुकान ठीक चल रही है, वह कहेगा कि देखो, ईश्वर के होने की वजह से दुकान ठीक चल रही है। अब बड़ा मजा है, ईश्वर को बेचारे को तुम्हारी दुकान से कोई भी सरोकार नहीं। लेकिन तुम्हारे साथ वह भी सजा काटे।\nलेकिन वह कहेगा कि सभी ईश्वर की खुशी से सब चल रहा है। घर में कोई बीमार है और ठीक हो गया, वह कहेगा देखो ईश्वर की कृपा। जैसे और सब जो बीमार ठीक नहीं हुए ईश्वर उनको कोई दुश्मन है। आपके बीमार पर कृपा है उसकी। आप कुछ बड़े विशिष्ट है।\nएक पैसा गुम जाएगा किसी का और मिल जाएगा और वह कहेगा, ईश्वर की कृपा। देखो ईश्वर है। गुमी हुई चीज वापस मिल गई।\nअब जैसे ईश्वर कोई यह धंधा करता हो कि जिसका यह पैसा गुम गया हो वह खोजे। कोई आपकी चाकरी में हो कि आपका पैसा न गुम जाए। कि आपका हिसाब-किताब रखे।\nवह जो आदमी, जो तय किए है जो भी चारों तरफ हो रहा है, उसमें से वही अर्थ निकाल लेगा। और तब वह नहीं देखेगा जो है।\nमैंने सुना है एक गांव में एक गरीब आदमी है। एक गाय खरीद ली। और गाय खरीद ली गांव के राजा की। सोचा कि राजा के पास अच्छी गाय होगी। थी ही।\nराजा की गाय खरीद ली। लेकिन गरीब आदमी यह भूल गया कि राजा की गाय खरीद लेना तो बहुत आसान है लेकिन उसको रखना बहुत मुश्किल है। कई लोग इस मुसीबत में पड़ जाते हैं, राजा की गायें खरीद के।\nकई तरह की राजा की गायें होती हैं, फिर पीछे बहुत महंगी पड़ जाती है। अब ले आए, राजा की गाय। उसके सामने रखा भूसा। सूखा भूसा था, गरीब के पास हरा घास कहां।\nऔर गाय जो थी, वह काश्मीर की दूब ही चरती रही होगी। उसने जब भूसा देखा, उसने एकदम अनशन कर दिया। वह जब से गांधी जी अनशन चला गए हैं, गाय, बैल हों, आदमी, गधे, घोड़े हों, सब अनशन करते हैं।\nएकदम अनशन कर दिया। उसने कहा कि नहीं खाएंगे। आंख बंद करके एकदम ध्यान मग्न होकर खड़ी हो गई। आंख ही नहीं खोले।\nगरीब आदमी ने बहुत कहा कि हम तुझे माता समझते हैं। हम वे पूरी के जगत गुरु शंकराचार्य के शिष्य हैं। हम तुझे बिलकुल माता मानते हैं। हे माता, हम पर कृपा करो, हम गरीब बेटे हैं तो क्या हुआ। अमीर भी बेटा होता है, गरीब भी बेटा होता है। माता सबको बराबर मानती है।\nलेकिन गाय काहे को माने। गाय ने तो कभी किसी आदमी को अपना बेटा कहा नहीं। अभी तक कोई गाय ने ऐसी गलती नहीं की कि कहा हो कि आदमी हमारा बेटा है। आदमी खुद ही चिल्लाए चला जाता है गऊ हमारी माता है। और किसी गऊ ने अब तक कोई गवाही नहीं दी कि यह बात सच है।\nक्योंकि कोई गाय आदमी को बेटा मानने योग्य स्थिति में नहीं मानती होगी। आदमी की योग्यता क्या कि वह गाय का बेटा हो सके।\nनहीं मानी गाय। बहुत गुस्सा आया। लेकिन कर भी क्या कर सकता था। गांव में पूछने गया कुछ पुराने बुजुर्गों से कि क्या करें? एक बूढ़े ने कहा, कुछ करने की ज्यादा जरूरत नहीं है। तू एक हरा चश्मा खरीद ला और गाय की आंख पर चढ़ा दे।\nवह एक हरा चश्मा खरीद लाया और गाय की आंख पर चढ़ा दिया। गाय ने नीचे देखा। घास हरी दिखाई पड़ने लगी। गाय उसे चरने लगी।\nघास तो सूखी थी, लेकिन चश्मा हरा था। गाय धोखे में आ गई। हम सब भी धोखे में आ जाते हैं जो चश्मा है, वही हमें दिखाई पड़ता है। और जिसके पास भी पक्षपात का चश्मा है वह आदमी कभी उसे नहीं जान सकता जो है।\nहम सबकी आंखों पर चश्मा है। किसी आंख पर हिंदू का चश्मा है, किसी की मुसलमान का, किसी की आंख पर कम्युनिस्ट का, किसी की नास्तिक का, किसी का कोई, हजारों तरह के चश्मे बाजार में उपलब्ध है।\nऔर एक आदमी ऐसा न मिलेगा जो बिना चश्मे के जा रहे हो। सब को पास चश्मे हैं। और चश्मे से देखते हैं। बस तब सब गड़बड़ हो जाता है। वह नहीं दिखाई पड़ता है जो है। वह दिखाई पड़ता है जो हमारा चश्मा कहता है कि है। वही हद खाई पड़ता है।\nरूस में उन्नीस सौ सत्रह की क्रांति हुई। एक गांव था। एक छोटा स्कूल था। उस स्कूल में एक मास्टर था और एक विद्यार्थी था। छोटा गांव था, छोटा स्कूल था।\nक्रांति के बाद उसमें दो विद्यार्थी हो गए। मास्टर तो एक ही रहा। रूस के अखबारों में खबर छापी कि हमारे गांव-गांव में शिक्षा में इतनी प्रगति हुई है कि शिक्षा करीब-करीब दुगुनी हो गई है। जहां शत-प्रतिशत विकास हुआ है।\nएक गांव के स्कूल में जितने विद्यार्थी थे, उससे ठीक दुगुने हो गए हैं। एक अमेरिकन पत्रकार वहां देखने गया, उसने कहा कि हद हो गई, झूठ की भी कोई हद होती है, इस स्कूल में कोई एक विद्यार्थी था, अब दो हो गए हैं। मास्टर तो अब भी एक ही है।\nउसने प्रचार किया कि रूस में कोई शिक्षा का विकास नहीं हो रहा। दो-दो विद्यार्थियों वाले स्कूल है। एक-एक मास्टर वाला स्कूल है। और रूस के अखबार छाप रहे थे कि दुगुनी प्रगति हो रही है, एकदम दुगुनी।\nजहां जितने विद्यार्थी थे, उससे दुगुने हो गए। झूठ तो कोई नहीं बोल रहा है। अपना चश्मा है। उससे देखने का ढंग है। जीवन के संबंध में यह समझ लेना बहुत जरूरी है कि जब तक हम पक्षपात से भरे हैं, चित्त का दर्पण स्वच्छ नहीं हो सकता।\nइसलिए सब पक्षपात से छुटकारा चाहिए। मुक्ति चाहिए। पक्षपात से मुक्त हुए बिना कोई भी उस अधिकार को उपलब्ध नहीं होता, जहां सत्य का प्रतिबिंब बने जैसा सत्य है। ,\nवह तो सदा बन रहा है, लेकिन हम अपने चित्त में कुछ भाव लिए हुए हैं, वे भाव विकृत करते हैं, वे भाव एकदम विकृत करते हैं। हमारे भाव ही आरोपण करते हैं। हमें वही दिखाई पड़ने लगता है जो हम देखना चाहते हैं।\nनिकले आप एक मुसलमान की मस्जिद के पास से निकले, आपको कुछ नहीं दिखाई पड़ता जिसमें हाथ जोड़ने योग्य है। एक मुसलमान बिना हाथ जोड़े निकल जाए, तो लगता है कि भारी भूल हो गई, पछतावा होता है।\nहनुमानजी की मडिया के पास से आप निकलते हैं, हाथ एकदम जुड़ जाते हैं। कोई दूसरा आकर हनुमानजी की मडिया के पास आकर खड़ा होता है, देखता है बड़े अजीब लोग हैं, एक पत्थर पर लाल रंग पोता हुआ है और उसको हाथ जोड़ कर नमस्कार कर रहे हैं।\nहै क्या वहां? हमें वही दिखता है, जो हम देखने की तैयारी लिए हुए हैं। और वही दिखता चला जाता है। और यह सारे तलों पर सही है। इस बात को कि हम पक्षपात से भरे हैं। जो आदमी ठीक से समझ लेगा, उसे पक्षपात से मुक्त होने में जरा भी कठिनाई नहीं है।\nजरा भी कठिनाई नहीं है। तो अपने पक्षपात को छोड़ दें और चीजों को सीधा देखे। और साथ ही विचार करने के भ्रम को छोड़ दें कि विचार करके जान लूंगा उसे, जो है। विचार करके हम कभी भी नहीं जान सकेंगे। विचार करके हम अगर जान सकते होते, तो हमने बहुत विचार किया है। जन्मों-जन्मों से विचार किया है।\nविचार का अंबार लगा दिया है। हमने जिंदगी भर सोचा है, सब सोच रहे हैं। लेकिन कहां कोई सोचने से पहुंचता है। सोचते चले जाते हैं, सोचते चले जाते हैं। न मालूम कितना ढेर लग जाता है तर्कों का, शब्दों का, विचारों का। पांडित्य इकट्ठा हो जाता है, फिर भी हम वहीं के वहीं खड़े होते हैं।\nपूछे किसी पंडित से कि क्या जान लिया है? उपनिषद दोहरा देगा,गीता दोहरा देगा, ब्रह्म सूत्र दोहरा देगा, लेकिन उससे पूछे कि नहीं, तुमने जो सीखा वह हम नहीं पूछते। हम पूछते हैं, तुमने जो जाना है।\nतुमने जाना क्या है? हम वह नहीं पूछते जो तुमने विचारा है। हम वह पूछते हैं जो तुमने देखा है। तुम्हारा दर्शन क्या है? फिलासफी नहीं पूछते। और ध्यान रहे, फिलासफी और दर्शन का एक ही मतलब नहीं होता।\nजैसे इस वक्त चलता है सारे मुल्क में कि एक ही मतलब होता है। और राधा कृष्ण जैसे लोग लिखते हैं, इंडियन फिलासफी। इससे गलत कोई बात नहीं हो सकती। दर्शन का मतलब फिलासफी होता ही नहीं।\nफिलासफी का मतलब होता है सोचना। और दर्शन का मतलब होता है देखना। देखने और सोचने में जमीन-आसमान का फर्क है।\nएक अंधा आदमी प्रकाश के संबंध में सोचता है, देखता नहीं। इसलिए अंधा आदमी प्रकाश के संबंध में जो कुछ कहे, वह उसकी फिलासफी है।\nएक आंख वाला आदमी प्रकाश को देखता है, वह प्रकाश के संबंध में जो कुछ कहे, वह उसका दर्शन है, फिलासफी नहीं है।\nइंडियन फिलासफी जैसी कोई चीज ही नहीं होती। वह सरासर झूठ है। इंडियन दर्शन हो सकता है। पश्चिम के एक विचारक ने एक नया शब्द गड़ा है दर्शन के लिए फिलासफी। कहता है देखने की बात है सोचने की बात नहीं है।\nहम अगर अंधे हैं, तो क्या प्रकाश को सोच सकते हैं? एक अंधा कोशिश करे, कोशिश करे, पढ़े...अंधों की किताबें होती हैं और सच तो यह है कि अंधों की ही किताबें होती हैं। उन किताबों में पढ़ रहे हैं। निकाल रहे हैं। समझ रहे हैं। और मजा यह है कि प्रकाश चारों तरफ बरस रहा है।\nएक अंधा आदमी अपनी किताब में पढ़ेगा प्रकाश क्या है? प्रकाश का क्या अर्थ है। परिभाषा क्या है? प्रकाश कैसा होता है? कैसा नहीं होता है? कौन लोग प्रकाश को देखते हैं? कौन लोग नहीं देखते हैं?\nप्रकाश के संबंध में अंधा आदमी पढ़ेगा। आंख वाला देखेगा। और देखने से जाना जा सकता है। पढ़ने से क्या जाना जा सकता है?\nहां, लेकिन कुछ जाना जा सकता है। पढ़-पढ़ कर अंधे आदमी को भी परिभाषा याद हो सकती है। और अगर कोई पूछे कि बोलो प्रकाश क्या है? तो बता सकता है कि मैंने यह-यह पढ़ा। प्रकाश यह-यह है। उपनिषद में ऐसा लिखा है। गीता में ऐसा लिखा है। बाइबिल में ऐसा लिखा है। महावीर ने ऐसा लिखा। बुद्ध ने ऐसा लिखा।\nसब का लिखा मैं जानता हूं। प्रकाश ऐसा है। लेकिन थोड़ी देर बाद अंधा आदमी पूछता है बाहर जाने का रास्ता कहां है? मुझे जरा बाहर होना है।\nतो कहो, तू तो प्रकाश को जानता है चला जा बाहर। वह कहेगा कि नहीं, मेरे पास आंखें नहीं है, प्रकाश को मैं कहां जानता हूं। प्रकाश के संबंध में जानता हूं। संबंध में जानना एक बात है। प्रकाश को जानना बिलकुल दूसरी बात है।\nमैंने सुना रामकृष्ण कहते थे कि एक आदमी था अंधा। कुछ मित्रों ने उसे भोजन पर बुलाया है। खीर बनाई है। वह खीर खाकर पूछने लगा, कैसी है यह खीर? कैसा है इसका रंग? कैसा है इसका रूप?\nमुझे बहुत स्वादिष्ट लगती है। मित्रों ने कहा, समझाएं बेचारे को। मित्र समझाने लगे--शुभ्र है, बिलकुल शुभ्र है, सफेद है। दूध की बनी है। दूध देखा है कभी?\nअब पागल रहे होंगे मित्र। अंधे आदमी को अगर खीर दिखती तो दूध भी दिख सकता था। वे उससे पूछते हैं, दूध देखा है कभी?\nवह आदमी कहता है, दूध! दूध क्या होता है? कैसा होता है? बताओ मुझे, समझाओ मुझे? और उलझाओ मत। क्योंकि मुझे खीर का ही पता नहीं। अब तुमने एक नया सवाल खड़ा कर दिया कि दूध क्या होता है?\nवे कहने लगे, दूध से ही बनती है खीर।\nउन्होंने कहा, तब ठीक पहले दूध समझाओ, फिर खीर समझ लेंगे।\nमित्रों ने कहा, दूध, कभी बगूला देखा है आकाश में होता है, नदियों के किनारे मछलियां मारता है। सफेदझक बगूला होता है। देखा है कभी बगूला?\nउस आदमी ने कहा, क्या बातें करते हो? और मुश्किल खड़ी कर दी। अब यह बगूला क्या है? अब पहले बगूला समझाओ, तब मैं दूध समझूं, तब खीर समझूं। तुम और पहले बढ़ा रहे हो। कुछ ऐसी बात बताओ जो मैं समझ सकूं।\nकुछ बगुले के संबंध में ऐसा समझाओ जो मुझ अंधे को समझ में आ सके।\nएक मित्र आगे आया। ज्यादा होशियार होगा। ज्यादा होशियार लोग हमेशा खतरनाक होते हैं। आगे बढ़ कर उसने अपना हाथ अंधे के पास ले गया और कहा, मेरे हाथ पर हाथ फेरो।\nअंधे ने हाथ पर हाथ फेरा और कहा, क्या मतलब है?\nउस आदमी ने कहा, बगुले की गरदन इसी तरह सुडौल होती है। जैसे तुमने मेरे हाथ पर हाथ फेरा, ऐसी ही लंबी सुडौल।\nअंधा बोला, समझ गया, समझ गया, समझ गया कि खीर हाथ की तरह सुडौल होती है। दूध हाथ की तरह सुडौल होता है। समझ गया, बिलकुल समझ गया।\nमित्रों ने कहा, खाक नहीं समझे और मुश्किल हो गई। इससे तो न ही समझते थे, तो अच्छा था। कम से कम इतना तो था जो नहीं समझते थे, पता था। और एक झंझट हो गई। अब किसी को जा कर बता मत देना कि दूध और हाथ की तरह सुडौल होता है। इससे तुम तो नासमझ बनोगे ही और हम भी ना समझ बनोगे।\nउस अंधे ने कहा, लेकिन तुम ही बताते हो।\nअंधे को कुछ भी समझाएं प्रकाश के संबंध में समझेगा कैसे? चाहिए आंख। हम भी सोचते हैं सत्य के संबंध में। सोचेंगे क्या? और जितना सोचेंगे उतनी ही मुश्किल हो जाएगी, उतनी ऐसी सारी बातें उन्हें पकड़ जाएगी। वह सुडौल हंस वाली बात हो जाएगी।\nपूछो किसी से ईश्वर क्या है? तो वह कुछ न कुछ बताएगा। कोई आदमी इतनी हिम्मत का नहीं मिलेगा कि कहे कि मुझे पता नहीं, मेरे पास आंख ही नहीं है ईश्वर को देखने की, मैं कैसे बताऊं। मुझे पता नहीं वह है या नहीं है। मुझे कुछ भी पता नहीं है।\nनहीं, वह कहेगा कि है; चार हाथ हैं उसके--कमल रखे हुए हैं, शंख रहे हुए हैं, गदा रखे हुए हैं। कोई नाटक है? यह क्या कर रहे हैं? परमात्मा कमल, शंख, गदा रखे हुए हैं। कहीं से सीख लिया है बेचारे ने। वही सुडौल हाथ वाला मामला है। कमल पर खड़े हुए हैं। अब तक थक गए होंगे, खड़े-खड़े। और कमल की तो जान निकल गई होगी। या नकली प्लास्टिक का तो कमल हो तो बात अलग है। और कहे के लिए कमल पर खड़े हुए हैं। किसी चित्रकार ने चित्र बना दिया होगा, अंधे ने उसी को पकड़ लिया। वह कह रहा है, कमल पर भगवान खड़े हुए है।\nक्या हम जो पकड़ लेंगे, वह ऐसा ही होगा। वह ऐसा ही हो सकता है। क्योंकि हम पकड़ेंगे कहां से? क्योंकि हमने देखा नहीं है। हमने सोचा है, पढ़ा है, समझा है, हमने जाना तो नहीं, नोइंग तो हमारी नहीं है, जानना तो हमें नहीं है। जानने से हमारा कोई संबंध नहीं हुआ कभी। बस हम इसी तरह की बातें पकड़ लेंगे। और फिर अंधे-अंधे लड़ेंगे।\nकिसी का काई ढंग का भगवान है। किसी का कोई ढंग का है। मुसलमान का और है, हिंदू का और है, किसी का और है। और वे सब आपस में लड़ रहे हैं कि तुम्हारा गलत है हमारा सही है। अंधों की लड़ाई चल रही है। और अंधे ऐसी लड़ाई चलवा रहे हैं कि आदमी आदमी को कटवा देते हैं।\nदेश देश को कटवा देते हैं। जमीन को टुकड़ों-टुकड़ों में करवा दिया है। अभी हमारे ही मुल्क में दो तरह को अंधों ने मुल्क बंटवा दिया। हिंदू और मुसलमान।\nमैंने सुना है, जब हिंदुस्तान-पाकिस्तान बट रहा था, तो जिस सीमा रेखा पर सीमा खींची जाने वाली थी, वहां एक पागलखाना था। अब पागलखाना कहां जाए। हिंदुस्तान में कि पाकिस्तान में।\nतो लोगों ने सोचा कि चलो पागलों से ही पूछ लो कि तुम कहां जाना चाहते हो। तो पागलों से उन्होंने पूछा कि तुम कहां जाना चाहते हो, हिंदुस्तान में कि पाकिस्तान में?\nपागलों ने कहा, हम यहीं रहना चाहते हैं। क्योंकि हिंदुस्तान, पाकिस्तान के नाम पर जो पागलपन हो रहा है, उससे हमको शक होता है कि हम ठीक हो गए हैं और सब पागल हो गए हैं।\nहम पर कृपा करो। हम यहीं रहना चाहते हैं। हम कहीं नहीं जाना चाहते। क्योंकि जो हो रहा है। उससे हमको पक्का भरोसा आ गया कि भगवान की हम पर कृपा है और दीवार के हम भीतर हैं। बाहर होते तो बड़ी मुश्किल हो जाती। बाहर तो सब पागल हो गए हैं।\nपर अधिकारियों ने कहा, इस तरह नहीं चलेगा। तुम साफ-साफ कहो, तुम्हें कहां जाना है? हालांकि रहोगे तुम इसी पागलखाने में, लेकिन तुम खुद निर्णय करो। चाहे हिंदुस्तान में चले जाओ, चाहे पाकिस्तान में।\nपागलों ने कहा, बड़ी अदभुत बातें कर रहे हैं। रहेंगे हम यहीं और चाहें तो हिंदुस्तान में चले जाएं, चाहें पाकिस्तान में।\nयह हो कैसे सकता है। तो हिंदुस्तान में कैसे जा सकते हैं, पाकिस्तान में कैसे जा सकते हैं?\nफिर उन्होंने कहा कि ऐसे मामला नहीं हल होता तो फिर ऐसा करो, जो हिंदू है, वे हिंदुस्तान में चले जाएं। मुसलमान हैं वे पाकिस्तान में चले जाएं।\nउन्होंने कहा, हम तो फिर पागल हैं। हमें पता ही नहीं कि हम हिंदू हैं कि मुसलमान हैं। ज्यादा से ज्यादा इतना समझ में आता है कि हम आदमी हैं। बाकी हमें यह पता नहीं चलता कि हम हिंदू है कि मुसलमान।\nतब कोई रास्ता न रहा। तब कोई रास्ता न रहा कि क्या करो? तो फिर यही तय हुआ कि आधे पागलखाने को हिंदुस्तान में भेज दो। आधे पागलखाने को पाकिस्तान में भेज दो। बांट दो। पागलखाना आधा, आधा बांट दो, और क्या करोगे।\nबीच से दीवार उठा दी। पागलखाना बांट दिया। आधे पागल हिंदुस्तान में चले गए, आधे पागल पाकिस्तान में चले गए। बीच में दीवाल खड़ी हो गई।\nअब वे पागल कभी-कभी एक दूसरे की दीवाल पर चढ़ जाते हैं। और चिल्लाते हैं पाकिस्तान ले कर रहेंगे। कोई चिल्लाता है हिंदुस्तान ले कर रहेंगे। अब वे पागल दीवाल पर चढ़ जाते हैं।\nकुछ समझदार पागल भी हैं। वे एक दूसरे की दीवाल के पार से कहते हैं मामला क्या है? यह हो क्या गया है? हम हैं तो वहीं के वहीं, और तुम हिंदुस्तान में चले गए और हम पाकिस्तान में आ गए।\nयह जो बांटने वाला विचार है, मान्यता है, पक्षपात है, उसने सारी दुनिया को टुकड़ों-टुकड़ों में बांट दिया। सारी आदमी को, सारी आदमी की आत्मा को।\nविचार हमेशा बांटेगा। विचार कभी भी जोड़ता नहीं, तोड़ता है। इसलिए जहां किसी आदमी ने एक विचार पकड़ा कि वह दूसरे विचार का दुश्मन हुआ। जहां एक विचार पकड़ा कि वह दूसरे विचार का दुश्मन हुए, झगड़ा शुरू हुआ, सारी दुनिया में झगड़ा विचार का है।\nफिर विचार बदल जाते हैं। फिर कभी इस्लाम, कभी हिंदू लड़ते हैं। फिर कभी पूंजीवाद और साम्यवाद लड़ता है। शक्लें बदल जाती है लेकिन आइडियालॉजी लड़ती चली जाती हैं, विचार लड़ते चले जाते हैं।\nसत्य से विचार का कोई भी संबंध नहीं है। विचार से मत बन सकता है। ओपिनियन बन सकता है। सत्य, ट्रुथ उससे उदघाटित नहीं होता। वह तो वही उदघाटित कर पाता है जो सब मत छोड़ देता है। मताग्रह छोड़ देता है। जो कहता है न मैं हिंदू हूं, न मुसलमान हूं, न मैं ये हूं, न मैं वो हूं, न आस्तिक हूं, न नास्तिक हूं। मेरा कोई पक्ष नहीं है। मैं निष्पक्ष भाव से जानना चाहता हूं क्या है? जो सब पक्ष छोड़ कर, सब विचार छोड़ कर मौन में झांकता है, उसे सत्य उपलब्ध हो जाता है। सत्य वहां सदा है। हम अपने पक्षों से घिरे हैं, और बंद है और सत्य का हमें कोई अनुभव नहीं है।\nलेकिन दो तरह के लोग हैं दुनिया में या तो विश्वास करने वाले लोग हैं और या विचार करने वाले लोग हैं। लेकिन निर्विचार करने वाले लोग नहीं है। और वह निर्विचार करने वाला आदमी जब भी होता है। चाहे कोई कृष्ण, चाहे कोई बुद्ध, चाहे कोई महावीर, चाहे कोई क्राइस्ट, चाहे कोई मोहम्मद, चाहे कोई मूसा, कोई भी।\nजब भी कोई आदमी निर्विचार में उतर जाता है, निष्पक्षता में; तभी सत्य उसके द्वार पर खड़ा हो जाता है। वह तो खड़ा ही है। लेकिन हम खाली हों तो वह आ जाए। हमारा द्वार खुले तो वह आ जाए। हमारा द्वार है बंद। विश्वास से नहीं, विचार से नहीं, निर्विचार से उसकी उपलब्धि है।\nउसका द्वार है निर्विचार चेतना। इसे ही मैं ध्यान कहता हूं। पूरी तरह शांत, निर्विचार हो जाने का नाम ही ध्यान हैं।\nअब हम रात्रि के ध्यान के लिए बैठेंगे। एक दस मिनट के लिए, एक निर्विचार में जाएं। जहां सब पक्ष छोड़े दें। सब विचार छोड़ दें।\nकोई जाएगा नहीं, क्योंकि किसी को जाने से दूसरे को बाधा न हो। जिसको न भी बैठना हो, वह भी चुपचाप दस मिनट बैठा रहे। सिर्फ दूसरों का खयाल करके।\nऔर प्रकाश हम बुझा देंगे। उसके पहले आप थोड़े-थोड़े हट जाएं। कोई किसी को छूता हुआ न हो। सब अकेले हो सकें।\nफिर शांत होकर बैठ जाएं। फिर प्रकाश बुझा दें। पहले तो बिलकुल आराम से शरीर को शिथिल छोड़ कर बैठ जाएं। कोई तनाव न हो शरीर पर। बातचीत नहीं कोई करेगा।\nशरीर को बिलकुल ढीला छोड़ दें। आंख बंद कर लें। अब मैं सुझाव देता हूं। मेरे साथ अनुभव करें।\nसबसे पहले शरीर शिथिल हो रहा है। ऐसा भाव करें। शरीर शिथिल हो रहा है। शरीर शिथिल हो रहा है। ऐसा भाव करें कि शरीर बिलकुल ढीला और शिथिल हो गया है। ताकी हम शरीर से पीछे हट सकें। शरीर को ढीला छोड़ देना है ताकी हम पीछे चले जाएं। शरीर को जोर से जो पकड़े हैं, वह शरीर के पीछे कैसे जाएगा, वह शरीर पर ही रुक जाएगा।\nजिसे हम पकड़ते हैं, उसी पर रुक जाते हैं। छोड़ दें। मन से, शरीर को छोड़ दें। पीछे हट जाएं, शरीर बिलकुल ढीला हो गया है। शरीर एकदम शिथिल हो गया है जैसे हो ही नहीं।\nश्वास शांत हो रही है। भाव करें, श्वास शांत हो रही है। श्वास बिलकुल शांत होती जा रही है। शरीर शिथिल हो रहा है। श्वास शांत हो रही है।\nश्वास शांत हो रही है। शरीर शिथिल हो रहा है। श्वास शांत हो रही है।\nशरीर शिथिल हो रहा है। श्वास शांत हो रही है। शरीर को ढीला छोड़ दें। श्वास को भी ढीला छोड़ दें, अपने आप आए जाए। बिलकुल ढीला छोड़ दें।\nऔर दस मिनट के लिए अब एक भाव करें कि मैं सिर्फ साक्षी हूं, मैं सिर्फ जानने वाला हूं, मैं जान रहा हूं। हवाएं बह रही हैं, मैं जान रहा हूं। हवाएं छू रही है, मैं जान रहा हूं। शीतलता छा गई है, मैं जान रहा हूं। कोई आवाज उठेगी, मैं जानूंगा। जो भी हो रहा है, मैं जान रहा हूं।\nपैर में दर्द होगा, मैं जानूंगा। शरीर शिथिल हो रहा है, मैं जान रहा हूं। श्वास धीमी पड़ गई, मैं जान रहा हूं। मन में कोई विचार चलता है, मैं जान रहा हूं। मन शांत हो रहा है, मैं जान रहा हूं। भीतर कोई आनंद फुट पड़ेगा, तो भी मैं जानूंगा। मैं सिर्फ जानने वाला हूं, मैं सिर्फ साक्षी मात्र हूं । इसी भाव को, मैं साक्षी हूं, मैं बस साक्षी हूं, मैं सिर्फ जानने वाला हूं, मैं सिर्फ साक्षी मात्र हूं, इसी भाव को, मैं साक्षी हूं, मैं बस साक्षी हूं, मैं सिर्फ जान रहा हूं, मैं जानने के अतिरिक्त और कुछ भी नहीं हूं, मैं जानने की शक्ति मात्र हूं।\nमैं साक्षी हूं, मैं साक्षी हूं, मैं सिर्फ जान रहा हूं, मैं जानने के अतिरिक्त और कुछ भी नहीं हूं, मैं जानने की शक्ति मात्र हूं, मैं साक्षी हूं, मैं साक्षी हूं...।\nजैसे-जैसे यह भाव गहरा होगा, वैसे-वैसे शांति और शून्य छा जाएगा। जैसे-जैसे भाव गहरा होगा, वैसे-वैसे एक आनंद शीतलता छा जाएगी। जैसे-जैसे भाव गहरा होगा, वैसे-वैसे भीतर प्रवेश हो जाता है।\nकरें भाव--मैं साक्षी हूं, मैं बस साक्षी हूं, मैं सिर्फ साक्षी हूं...। दस मिनट के लिए अब मैं चुप हो जाता हूं। दस मिनट तक भाव करते रहें, मैं साक्षी हूं, मैं साक्षी हूं, मैं साक्षी हूं...।\nप्रस्तुतकर्ता Mansa Anand पर 2:31:00 pm\nलेबल: जीवन संगीत-(साधना-शिविर)


kangana ranaut tweet on rohit sharma says dhobi ka kutta | Chaitanya Bharat News: Today Live, Latest Hindi Breaking News\nबॉलीवुड अभिनेत्री कंगना रनौत को अपनी बेबाकी के लिए जाना जाता है। चाहे मुद्दा कोई भी हो, इंसान कोई भी हो, कंगना किसी भी बारे में, किसी से भी बहस कर सकती हैं और किसी भी मामले वह बेबाकी से अपनी राय पेश करती हैं। किसान आंदोलन के समर्थन में आए हॉलीवुड स्टार रिहाना के ट्वीट के बाद से ही कंगना सोशल मीडिया पर एक्टिव है। हाल ही में भारतीय क्रिकेटर रोहित शर्मा ने भारत की एकता को लेकर ट्वीट किया, जिसके बाद कंगना रनौत ने उनके ट्वीट का जवाब देते हुए क्रिकेटर्स को धोबी का कुत्ता बता दिया।\nरोहित ने ट्वीट में लिखा कि, ‘जब भी हम सब साथ खड़े रहे हैं भारत हमेशा ताकतवर रहा है और एक उपाय निकालना इस समय जरूरत बन गया है। हमारे देश की भलाई में हमारे किसान एक महत्वूर्ण रोल निभाते हैं और मुझे उम्मीद है कि हम साथ मिलकर जल्द ही उपाय निकालेंगे। #IndiaTogether।’\nरोहित शर्मा के इस ट्वीट पर कंगना ने कहा,’सारे क्रिकेटर्स धोबी का कुत्ता ना घर का ना घाट का जैसी आवाज़ क्यों कर रहे हैं? किसान ऐसे कानूनों के खिलाफ क्यों होंगे जो उनकी भलाई के लिए हैं? ये आतंकी हैं जो बवाल मचा रहे हैं, कह दो ना इतना डर लगता है?’\nहालांकि, अब ट्विटर ने कंगना के इस ट्वीट को अब उनके अकाउंट से हटा दिया है। कंगना के ट्वीट डिलीट किए जाने के बाद ट्विटर के प्रवक्ता ने कहा, ‘हमने उन ट्वीट्स पर एक्शन लिया है जो कानून की खिलाफवर्ज़ी करते हैं।’\nकिसानों के समर्थन में उतरीं रिहाना और मिया खलीफा समेत कई हॉलीवुड हस्तियां, विदेश मंत्रालय ने दिया मुंहतोड़ जवाब\nराजद्रोह केस में पेशी के बाद भड़कीं कंगना, SC से पूछा- क्या ये मध्ययुग है जहां महिलाओं को जला दिया जाता है?


व्यावसायिक प्रेरणा Editor's Desk| Mar 01, 2021 06:07 PM IST\nबिज़नेस शुरू करना भले ही आसान लगे, लेकिन उसकी शुरुआत से लेकर उसे सफल मुकाम तक पहुंचाने में कई बड़ी चुनौतियों का सामना करना पड़ता है. यही कारण है कि कई बार बड़े से बड़ा बिज़नेस प्लान भी फेल हो जाता है. इसलिए जरूरी है कि बिज़नेस को शुरू करने से पहले हर चुनौती का विश्लेषण जरूर कर लेना चाहिए. आज हम इस आर्टिकल में बात करने वाले हैं उन कठिनाईयों कि जो किसी भी व्यापारी के हौसले को हरा देती हैं लेकिन अगर समय के साथ उन चुनौतियों को पहचान लिया जाए तो उनका निस्तारण भी किया जा सकता है. चलिए बात करते हैं उन समस्याओं की जिनका किसी भी व्यापारी को स्टॉर्ट-अप (How Start Up Business Fail in India) के दौरान सामना करना पड़ता है. साथ ही बात करेगें कि उन कठिनाईयों से किस तरह से पार पाकर अपने स्टॉर्ट-अप को सफल बनाया जाता है.\nसीमित संसाधन (Limited Resources): बिज़नेस की शुरुआत में सभी जरूरी संसाधनों की आवश्यकता होती है, लेकिन स्टॉर्ट-अप कई बार सीमित संसाधनों की वजह से भी असफलता हो जाते हैं. एक समय हुआ करता जब कारोबार शुरू करने के लिए असीमित संसाधनों की आवश्यकता होती थी, लेकिन आज तकनीक के इस्तेमाल से आप कम साधनों में भी अपने व्यापार को तरक्की दिला सकते हैं. बशर्ते आपको सही तकनीक का उपयोग करना आता हो. आज कुछ व्यवसाय ऐसे भी हैं, जिन्हें घर से भी शुरू कर पहचान दिलायी गई है, लेकिन शुरुआत में यह एक बड़ी चुनौतियों में से एक हो सकती है.\nफंड (Funding problem): व्यापार की पहली जरूरत फंड होती है. इसके बिना किसी भी व्यापार को शुरू करना असंभव होता है. हर व्यापारी की तरह आपको भी शुरुआत में इस बात का विश्लेषण करना होगा कि आपको अपने व्यापार के लिए कितने फंड की आवश्यकता है, क्योंकि यह बिज़नेस आइडिया पर निर्भर करता है कि किसी व्यापार में कितने पैसे की जरूरत होती है. उदाहरण के तौर पर अगर आप फूड बिज़नेस को शुरू करने का विचार कर रहे हैं तो उसमें आने वाला खर्च अलग हो सकता है और वहीं अगर आप किसी प्रोडक्ट के प्रोडक्शन का बिज़नेस शुरू करने का मन बना रहे हैं तो इस व्यापार में आपका बज़ट फूड बिज़नेस के बज़ट से कम या फिर ज्यादा हो सकता है.\nबिज़नेस के लिए फंड जुटाने के लिए वैसे तो कई तरीकें हैं लेकिन आपको सुरक्षित फंडिंग पर ही ध्यान देना चाहिए. स्मॉल बिज़नेस के लिए सरकार द्वारा चलायी गई स्कीमों की मदद ली जा सकती है, पर्सनल लोन, खुद के द्वारा बचायी गई सेविंग का सहारा भी लिया जा सकता है. इसके अलावा कुछ वेंचर कैपिटल फंड कंपनियों से भी फंड जुटाया जा सकता है.\nटीम मैनेजमेंट (Team Management): बिज़नेस को सफल बनाने में एक टीम की अहम होती है, लेकिन अगर वह टीम अच्छी तरह से व्यवस्थित न हो तो बड़ा बिज़नेस प्लान भी धरातल पर आ सकता है. इसलिए टीम का मैनेजमेंट उतना ही जरूरी है जितना कि स्टॉर्ट-अप बिज़नेस की बाकी रणनीतियां. स्टॉर्ट-अप के लिए अच्छी टीम का चुनाव काफी चुनौतीपूर्ण होता है. आपको अपने स्टॉर्ट-अप में ऐसे लोगों को जोड़ना चाहिए जो अपने काम में निपुण और कुशल हो. इसके अलावा ऐसे लोगों का चयन करें जिन पर आप भरोसा करते हों.\nमार्केटिंग (Marketing): स्टॉर्ट-अप बिज़नेस में एक चुनौती प्रोडक्ट या सर्विस की मार्केटिंग की भी होती है. नए प्रोडक्ट या सर्विस को बाजार में उतारना बेहद कठिन होता है, क्योंकि नए प्रोडक्ट और सर्विस पर कस्टमर भरोसा नहीं जताते हैं. इसलिए स्टॉर्ट-अप बिज़नेस में मार्केटिंग पर ज्याद ध्यान दिया जाना जरूरी होता है. अपनी सर्विस और प्रोडक्ट की मार्केटिंग की एक अलग टीम बनाकर उन्हें बाजार में उतारा जाना चाहिए.\nस्टॉर्ट-अप बिज़नेस में आने वाली यें वो प्रमुख चुनौतियां हैं, जो बिज़नेस के शुरुआती स्तर पर किसी भी व्यापारी के लिए काफी मुश्किलें उत्पन्न कर सकती हैं.\nअगर आप भी बिज़नेस से जुड़ी किसी भी समस्या का समाधान पाना चाहते हैं तो आप प्रोब्लम सोल्विंग कोर्स का चयन कर सकते हैं. कोर्स के लिए आप दिए गए लिंक https://www.badabusiness.com/psc?ref_code=ArticlesLeads पर क्लिक कर सकते हैं.\nbusiness challenges Small Business startup business startup business challenges startup business in india\nSuccessful Business Ideas: सिलाई-कढ़ाई से जुड़े5बिजनेस आपको बना देंगे मालामाल\nZero Investment Business Ideas: जीरो इन्वेस्टमेंट में इन बिजनेस से होगी शानदार कमाई\nRetail Business Ideas: जबरदस्त मुनाफे वाले5शानदार रिटेल बिजनेस आइडियाज\nEducation Related Business: बेहतर मुनाफे के लिए शुरू करें शिक्षा के क्षेत्र से जुड़े ये4बिजनेस


अब Switzerland ने भी बैन कर दिया बुर्का | News India Global\nHome Top5अब Switzerland ने भी बैन कर दिया बुर्का\nअब Switzerland ने भी बैन कर दिया बुर्का\nयूरोप में बुर्का बैन करने स्विट्ज़रलैंड वाला पहला ऐसा देश नहीं है, इससे पहले फ्रांस बेल्जियम और ऑस्ट्रिया के बाद स्विट्जरलैंड ने भी सार्वजनिक स्थानों पर महिलाओँ के बुर्का और नकाब पहनने पर रोक लगा दी है..\nदुनिया में नई ज़रूरतों ने नए हालात पैदा किये हैं और पुराने दौर की पुरानी बातों को अब धीरे-धीरे नकारा जा रहा है. दुनिया में फ़ैल रहे आतंकवाद ने पैदा किये हैं ये नए हालात और अब बुर्के का फायदा उठा कर आतंकी गतिविधि कर रहे आतंकियों की खैर नहीं क्योंकि उनके लिए एक के बाद एक सारे रास्ते बंद किये जा रहे हैं. अब बुर्के की आड़ में छुपे अंतर्राष्ट्रीय अपराध के चेहरे छुप नहीं पाएंगे और इसके लिए ज़रूरी कदम उठाते हुए यूरोप के कई देश बुर्के पर बैन लगा रहे हैं.\nमामूली अन्तर से पास हुआ बिल\nस्विट्ज़रलैंड की राजधानी ज्यूरिख से आई है ये खबर. एक बड़ा कदम उठाते हुए स्विट्जरलैंड की सरकार ने में सार्वजनिक स्थानों पर बुर्का और नकाब पहनने पर बैन लगा दिया गया. संसद में इस विषय पर पेश किये गए प्रस्ताव को जनादेश में मामूली अंतर से स्वीकार कर लिया गया है. और ऐसा करने वाला यूरोप का पहला देश नहीं है स्विट्ज़रलैंड, इसके पहले इससे पहले यूरोप के कई देश जैसे- फ्रांस, बेल्जियम और ऑस्ट्रिया आदि, बुर्के पर प्रतिबंध लगा चुके हैं.\nबुरका पहन कर घूम नहीं पाएंगी खवातीन\nस्विट्ज़रलैंड में इस कानून के लागू होने के बाद अब चेहरा ढंककर मुस्लिम औरतें सार्वजनिक स्थानों, रेस्टोरेंट, स्टेडियम, पब्लिक ट्रांसपोर्ट सिस्टम और सड़क पर नहीं चल पाएंगी. किन्तु सरकार ने उनको थोड़ी छूट अवश्य दी है और वे धार्मिक स्थलों पर, स्वास्थ्य और सुरक्षा कारणों से अपना चेहरा ढंक सकती हैं. उनको कोविड महामारी के इस दौर में संक्रमण से बचाव के लिए भी चेहरा ढंकने की छूट दे दी गई है.\nबुरकापोश हिंसक प्रदर्शन नहीं कर पाएंगे\nआतंकी गतिविधियों से देश की सुरक्षा के अतिरिक्त सरकार ने ये इस कानून को इसलिए भी लागू किया है ताकि चेहरा ढंककर सड़कों पर हिंसक प्रदर्शन भी रोका जा सके. इस तरह नकाब या बुर्के का इस्तेमाल करने वालों पर रोक लगाकर स्विट्ज़रलैंड ने अपनी मुस्तैदी दुनिया के सामने ज़ाहिर कर दी है. सरकार की सतर्कता की इस मंशा को नकारते हुए स्विट्जरलैंड की सेंट्रल काउंसिल ऑफ मुस्लिम ने इस निर्णय को समुदाय के लिए काला दिन करार दिया है.\nबढ़ रहे हैं आतंकी हमले\nसरकार की इस मंशा के पीछे की वजह यूरोप में बढ़ रहे आतंकी हमलों की संख्या है सब जानते हैं की फ्रांस इस तरह के हमलों के निशाने पर है. इस प्रस्ताव का समर्थन करते हुए देश की संसद में स्विस पीपुल्स पार्टी के सदस्य और जनादेश समिति की प्रमुख वाल्टर वॉबमान ने कहा- ‘हमारे देश में चेहरा ढंकने की परंपरा नहीं है. हम अपना चेहरा दिखाना पसंद करते हैं. यह विषय हमारी स्वतंत्रता से संबंधित है. उन्होंने कहा कि हम मानते हैं की चेहरा ढंकना अतिवादी और इस्लाम का राजनीतिकरण करने का मसला है और हमारे देश स्विट्जरलैंड में इसके लिए कोई स्थान नहीं है.\nPrevious articleAyesha Suicide: ‘मेरी मुहब्बत हो तुम आरू, बहुत प्यार है तुमसे मुझे’ – मरने से पहले लिखा था आयशा ने\nNext articleAmazon के मालिक की अरबपति पत्नी ने छोड़ा पति को, रचा ली शादी स्कूल टीचर से


Cryptocurrency Price Today: क्रिप्टोकरेंसी की कीमतों में उछाल या गिरावट? चेक करें लेटेस्ट प्राइस | Share Market IPO\nHomeShare MarketCryptocurrency Price Today: क्रिप्टोकरेंसी की कीमतों में उछाल या गिरावट? चेक करें...\nCryptocurrency Price Today: क्रिप्टोकरेंसी की कीमतों में उछाल या गिरावट? चेक करें लेटेस्ट प्राइस\nCryptocurrency Price Today: क्रिप्टोकरेंसी निवेशकों के लिए आज अच्छी खबर है। सोमवार को एक बिटक्वाॅइन की कीमत 45,931 डाॅलर थी। हालांकि 2022 (YTD) में अबतक बिटक्वाॅइन की कीमतों में 0.6% की गिरावट देखने को मिली है। वहीं, अगर हम आल टाइम हाई की बात करें तो बिटक्वाॅइन की मौजूदा कीमतें 30% अभी नीचे हैं।\nयह भी पढ़ें: पेट्रोल-डीजल के बाद CNG की कीमतों में इजाफा, आज इतना बढ़ गया दाम\nमार्केट कैप के लिहाज से दुनिया की दूसरी सबसे बड़ी क्रिप्टोकरेंसी Ether की कीमतों में आज 1 प्रतिशत से अधिक की उछाल देखने को मिली। सोमवार को Ether 3,490 डाॅलर पर ट्रेड कर रहा था। DogeCoin की कीमतों सोमवार को 4% की उछाल देखने को मिली है। वहीं, Shiba Inu क्वाॅइन आज 2% की उछाल की के साथ ट्रेड कर रही थी।\nअन्य क्रिप्टोकरेंसी के प्रदर्शन में आज मिश्रित रूप दिखा। पिछले 24 घंटे के दौरान Polygon, LiteCoin, Stellar Cardano, Uniswap की कीमतों में उछाल देखने को मिली। वहीं, Solana, Terra, Polkadot की कीमतों में गिरावट देखने को मिली है। CoinGecko के अनुसार पिछले 24 घंटे में क्रिप्टोकरेंसी के मार्केट कैप एक प्रतिशत का उछाल देखने को मिला।\nPrevious articleएचडीएफसी की इन चार कंपनियों के शेयर कर रहे निवेशकों को मालामाल\nNext articlee-SHRAM कार्डधारकाें की संख्या 27 करोड़ के पार, सरकारी योजनओं का लेना है लाभ तो कराएं रजिस्ट्रेशन


मना करने पर आठ फीट उंचे गेट यूं फांद अंदर घुसी रांची एसडीओ की पत्नी ! | Raznama / राजनामा\nमना करने पर आठ फीट उंचे गेट यूं फांद अंदर घुसी रांची एसडीओ की पत्नी !\nरांची। यहां के एक आईएएस आदित्य कुमार आनंद की पत्नी को अपने ही घर में गेट फांदकर प्रवेश करना पड़ा। उन्होंने पहले तो गेट खुलवाने का काफी प्रयास किया लेकिन, ऐसा नहीं होने पर वह आठ फीट ऊंचे लोहे की गेट को फांद गईं।\nहालांकि, इस दौरान उनके घर में ड्यूटी पर संतरी और कर्मचारी तैनात नजर आए। पर किसी ने उनकी मदद नहीं की। दरअसल, यहां एसडीओ के पद पर तैनात आदित्य कुमार अपनी वाइफ से नाराज चल रहे थे और इसलिए गेट नहीं खोलने का आदेश दे रखा था।\nएसडीओ की वाइफ इंजीनियर है और वो बेंगलुरु से वापस जब अपने घर पहुंची तो उन्होंने देखा गेट बंद था। उन्होंने काफी देर तक गेट खटखटाया पर अंदर से किसी ने कोई आवाज नहीं दी।\nवह करीब दो घंटे तक बाहर ही रुकीं रहीं और लगातार फोन लगाती रही। पर किसी ने दरवाजा नहीं खोला। घर में तैनात गार्ड्स उन्हें देखते रहे। उन्हें गेट न खोलने के ऑर्डर थे।\nवह अपने पिता के साथ थी। गेट जब नहीं खुला तो महिला ने पिता को बैग थमाया और गेट पर चढ़ गई। फिर काफी सावधानी से गेट को फांदकर घर में घुस गईं।\nएक अधिकारी की पत्नी का इस तरह घर में घुसने को लेकर लोग दबी जुबान से तरह-तरह की चर्चा कर रहे हैं। कुछ दिन पहले भी आईएएस ने अपनी पत्नी को मारपीट कर भगा दिया था। पत्नी के पिता ने कहा कि अब आईएएस पति पर केस करना होगा।\nइधर, मामला बढ़ता देख आईएएस आदित्य आनंद ने कहा कि हमारे बीच विवाद है लेकिन उसे सुलझा लिया गया है।\nइस समाचार से संबंधित एक वीड़ियो न्यूज़ भास्कर डॉट कॉम पर डाली गई है। उसे देखने के लिए ” आठ फीट उंचे गेट यूं फांद अंदर घुसी रांची एसडीओ की पत्नी “ लिंक पर क्लिक करेंः\nराजगीर मेला भूमि पर कब्जा करने वाले महागठबंधन के लोग, भाजपा करेगी आंदोलन :राजीव रंजन\nझारखंड के महामहिम को दुःखी कर गई स्कूल गेट पर बजबजाती नाली\nकिरण नहीं, सुरजीत थीं देश की प्रथम महिला आइपीएस ?\nभाजपा सांसद गिरिराज सिंह गायब, नवादा के चौक-चौराहे पर चिपके पोस्टर\nएसएसपी ने बाहूबली को दी अखबार पर केस करने की सलाह !\n« ताला मरांडी के मामले में कहां है भाजपा की नैतिकता\nकुख्यात टुल्लू सिंह ने फेसबुक पर जेल से डाली अंदर की तस्वीरें »


पीलीभीत: इलाज के लिए डॉक्टर के सामने गिड़गिड़ाता रहा पिता, बच्ची की मौत | pilibhit - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी\nपीड़ित पिता की फोटो.\nपिता के कई घंटे तक गुहार लगाने पर भी डॉक्टर का पत्थर दिल नहीं पिघला, जिससे मासूम बच्ची की मौत हो गई. मृतक बच्ची के परिजनों ने डॉक्टरों पर लापरवाही के आरोप लगाए हैं.\nLast Updated: June 11, 2018, 2:24 PM IST\nपीलीभीत के पूरनपुर सीएचसी में डाॅक्टरों की बड़ी लापरवाही सामने आई है, जिसकी कीमत एक मासूम को अपनी जान देकर चुकानी पड़ी. मासूम बच्ची बुखार से पीड़ित थी. पिता उसे सीएचसी पूरनपुर लेकर आया था. पिता ड्यूटी पर तैनात डॉक्टर के सामने बच्ची के इलाज के लिए गिड़गिड़ाता रहा, लेकिन डॉक्टर का कहना था कि उसके पास समय नहीं है. पिता के कई घंटे तक गुहार लगाने पर भी डॉक्टर का पत्थर दिल नहीं पिघला, जिससे मासूम बच्ची की मौत हो गई. मृतक बच्ची के परिजनों ने डॉक्टरों पर लापरवाही के आरोप लगाए हैं.\nबता दें कि जंगल पार मेनी गुलडिया फैजुल्लागंज के रहने वाले संजीत कुमार अपनी बच्ची के इलाज के लिए सीएचसी आए थे, जहां उसकी मौत हो गई. बच्ची की मौत की खबर मिलते ही परिजनों के होश उड़ गए. परिजनों ने सीएचसी में जमकर हंगामा किया गया और डॉक्टर के खिलाफ कार्रवाई की मांग की.\nइस मामले में जब डॉक्टर से पूछा गया, तो उन्होंने बताया कि जब उसने बच्ची को देखा था तब उसकी मौत ही चुकी थी. वहीं, बच्ची के पिता ने बताया कि अस्पताल में तैनात डॉक्टर से इलाज के लिए कहते रहे, लेकिन डॉक्टर यह कहकर चुप करा देते कि मैं अभी व्यस्त हूं. जब कई घंटों तक डॉक्टर ने मासूम बच्ची को नहीं देखा, तो उसने जिंदगी से हार मान ली और मौत को गले लगा लिया.


सचिन की दुनिया: क्या करें हम इस थरूर और मायावती का?\nये लोग देश और यहाँ की जनता को कुछ नहीं समझते\nमित्रों, हमारे देश के गिरगिट नेता रोज नए-नए रंगों में सामने आते हैं। मैं खुद भी अचंभित रह जाता हूँ कि क्यों कोई डिसकवरी या एनिमल प्लेनेट चैनल यहाँ आकर इनपर फिल्में नहीं बनाता..?? अरे भाई, ये तो अनोखे जीव हैं...इनकी रंग बदलने की क्षमता का क्या कहना, गिरगिट भी शरमा जाए। तो सबसे पहले बात शशि थरूर पर..।\nशशि थरूर ने क्या कहा ये बताने की जरूरत नहीं...आप सब लोग सुधिजन हैं और सब लोग अखबार, इंटरनेट और न्यूज चैनल देखते हैं। लेकिन ब्रीफ में बस इतना ही कि पिछले तीन माह से फाइव स्टार होटल में टिके (जिसे बाद में उन्होंने वित्त मंत्री प्रणब मुखर्जी के कहने पर छोड़ा) भारतीय राजनीति के नवे-नवे राजनीतिज्ञ शशि थरूर का दिमाग अचानक फिर गया। वो जानते हैं कि जबान से निकले शब्द कभी वापस नहीं लौटते, बावजूद इसके उनकी जबान फिसल गई और जो फिसली तो उसके घेरे में भारत की जनता के साथ-साथ सर्वशक्तिमान सोनिया गाँधी और युवराज राहुल गाँधी भी आ गए। ऐसा क्या कह दिया था थरूर ने...?? तो एक अंग्रेजी पत्रकार ने शशि थरूर से सोशल नेटवर्किंग साइट “ट्विटर” पर व्यंग्य में पूछा कि क्या वे भी अब हवाई सफर की “कैटल क्लास” (इकोनोमिक क्लास) में यात्रा करेंगे जिसके जवाब में थरूर ने सार्वजनिक जवाब दिया-“ हां बिल्कुल, अपने साथ की सभी पवित्र गायों के साथ एकता दिखाते हुए अब मैं भी ‘मवेशी श्रेणी’ में यात्रा करूंगा। इन पवित्र गायों से उनका मतलब उनके साथी मंत्री थे और इत्तेफाक से सोनिया और राहुल भी पवित्र गायों की श्रेणियों में आ गए। कांग्रेस ने इसपर कड़ी प्रतिक्रिया जाहिर की और इस बयान से अपने को अलग कर लिया। उल्लेखनीय है कि कांग्रेस ने ही अपने मंत्रियों को इकोनॉमी क्लास में सफर करने की सलाह दी थी। फिलहाल थरूर अफ्रीकी देशों लाइबेरिया और घाना की यात्रा पर हैं और लौटने पर ही पता चलेगा कि उनका क्या हश्र होगा। लेकिन इन बातों से कुछ तथ्य तो बिल्कुल साफ हो गए हैं।\nसबसे पहला यह कि यह थरूर भूरी चमड़ी में एक गोरा शख्स है जिसे अपने भारतीय होने पर ठीक उसी प्रकार से अफसोस है जैसा कि पंडित जवाहर लाल नेहरू को हुआ करता था। फटाफट अंग्रेजी बोलने वाले थरूर के साथ दूसरी दिक्कत यह है कि उसने हमेशा से विदेशों में काम किया है, लंबे समय तक संयुक्त राष्ट्र का अंडर सेक्रेटरी रहा है और वो भारत तथा यहाँ की जनता को नहीं समझता। मुझे लगता है कि यह आदमी जब किसी भारतीय ट्रेन की जनरल बोगी में सफर करेगा तो वहाँ सफर कर रहे लोगों को क्या कहेगा..?? इनसेक्ट (कीट) क्लास..??\nक्योंकि हवाई सफर तो पहले से ही एलीट वर्ग के लिए माना जाता है और इकोनोमिक क्लास के लोगों को यह मवेशी बोल कर जतला चुके हैं कि वो भारतीय जनता को क्या समझते हैं। मुझे कुछ पुरानी बातें याद आ रही हैं। जब ये शख्स संयुक्त राष्ट्र में अंडर सेक्रेटरी था तब मैं इसके इंटरव्यू सुनकर बड़ा आल्हादित हुआ करता था। मुझे लगता था कि वाह, एक भारतीय संयुक्त राष्ट्र के इतने ऊँचे ओहदे पर है। फिर पिछली बार जब यह संयुक्त राष्ट्र के महासचिव पद पर लड़ने के लिए नामांकित हुआ तब भी मुझे लगता था कि हमें इसका सपोर्ट करना चाहिए। कांग्रेस सरकार की वजह से इन्हें पर्याप्त समर्थन नहीं मिल पाया और ये महासचिव बनने से रह गया और दक्षिण कोरिया के बान की मून महासचिव बने तब मुझे बहुत निराशा हुई थी। लेकिन आज मैं खुश हूँ कि अच्छा ही है जो ये आदमी उस पद तक नहीं पहुँच सका। जो व्यक्ति अपनी मातृभूमि और वहाँ के बाशिंदों का आदर करना नहीं जानता वो दुनिया से क्या प्यार करेगा और उस पद पर रहते हुए भारत का क्या भला करेगा। थरूर को उसके किए की सजा मिलनी चाहिए। हमें भूरी चमड़ी के नीचे छिपे हुए गोरे आदमी नहीं चाहिए। हमें प्योर भारतीय व्यक्ति ही अपने देश में शासन चलाने के लिए चाहिए। थरूर को उसके बोले की सजा मिलनी चाहिए। वो भारत का कतई भला नहीं कर सकता।\n... दोस्तों, इसी संदर्भ में मुझे एक भारतीय राजकुमारी की भी अचानक याद हो आई। यह राजकुमारी अमर होने के अथक प्रयास कर रही है। करोड़ों रुपए खर्च करके अपनी मूर्तियाँ बनवा और लगवा रही है। ये हमारे देश के सबसे बड़े राज्य उत्तरप्रदेश की मुख्यमंत्री मायावती है। अरे, आप लोग सोच रहे होंगे कि मैंने मायावती का इंट्रोडक्शन इतने ड्रामेटिक अंदाज में क्यों करा, तो पहले यह पढ़िए..\nलखनऊ। उत्तर प्रदेश की मुख्यमंत्री और बहुजन समाज पार्टी अध्यक्ष मायावती ने समाजवादी पार्टी के अध्यक्ष मुलायम सिंह यादव को चेतावनी दी और कहा कि बसपा के सत्ता से जाने के बाद भी कांशीराम समेत अन्य (खुद मायावती) दलित महापुरुषों की मूर्तियों को तोड़ने की गलती न करें नहीं तो इसके गम्भीर परिणाम होंगे। उन्होंने कहा कांग्रेस के कुछ नेता और सपा अध्यक्ष मुलायम सिंह यादव कह रहे हैं कि उनकी सत्ता आई तो मूर्तियों पर बुलडोजर चला दिया जाएगा। मुख्यमंत्री ने कहा, “भूल से ऐसी गलती कोई न करें नहीं तो देश में गृहयद्ध की स्थिति हो जाएगी।” उन्होंने कहा कि मूर्तियों से छेड़छाड़ होने पर पूरे देश में कानून-व्यवस्था की स्थिति बिगड़ेगी। देश में आग लग जाएगी।”\nअम्बेडकर पार्क समेत अन्य स्मारकों और मूर्तियों के निर्माण पर उच्चतम न्यायालय के रोक के बाद सपा और कांग्रेस ने इस मामले में मायावती पर हमले तेज कर दिए थे। गौरतलब है कि सपा अध्यक्ष मुलायम सिंह यादव ने कहा था कि उनकी पार्टी सत्ता में आई तो मूर्तियों पर बुलडोजर चला दिया जाएगा।\nपढ़ा दोस्तों, तो देश में गृहयुद्ध के लिए अन्य हालातों की जरूरत ही नहीं है। मायावती अपनी मूर्तियाँ तुड़वाने पर ही देश को गृहयुद्ध की आग में झोंक देंगी। देश में आग लगवा देंगी। मैं कहता हूँ कि ऐसी महिला पर राष्ट्रद्रोह का मुकदमा चलना चाहिए। इसे सार्वजनिक रूप से जेल में डाल देना चाहिए और इससे भी सब्र ना हो तो इसे ही क्यों नहीं जिंदा आग में झोंक देना चाहिए? देश को ऐसे नालायक नेताओं की जरूरत ही नहीं है। और यहाँ मैं माफी माँगकर कहना चाहूँगा कि उत्तरप्रदेश के नागरिकों को भी इस नालायक महिला के साथ सजा देना चाहिए जो इसे हर बार चुन लेते हैं। क्या उन्हें नहीं पता कि अमर होने वाले व्यक्तियों की मूर्तियाँ दुनिया सदियों तक खुद ही बनवाती रहती है। उन्हें खुद अपनी मूर्तियाँ बनवानी की जरूरत नहीं पड़ती। जनता की गाढ़ी कमाई से ये महिला जो खिलवाड़ कर रही है उसकी सार्वजनिक निंदा की जानी चाहिए और हर बसपा नेता और कार्यकर्ता को जनता को कटघरे में खड़ा करके पूछना चाहिए कि भईया ये तुम्हारी बहनजी हमारी जान लेंगी क्या, वो पागल हो गई हैं क्या, नहीं देखनी हमें उनकी मनहूस शक्ल और मूर्तियों के रूप में दशकों तक उसे कौन झेलेगा...बंद करो ये अंधेरगिर्दी....अगर यह सब अभी बंद नहीं हुआ तो अंदर से कमजोर समझकर हमारे ताकतवर दुश्मन तुरंत हमारा सफाया कर देंगे फिर देखते हैं कि कहाँ जाती हैं तुम्हारी मूर्तियाँ और 'कैटेल क्लास' कहने वाली एलिट मैंनटेलिटी...!!!!!!!\nPosted by Sachin at 20:55\nLabels: एलिट मैंटेलिटी, कांग्रेस, कैटेल क्लास, मायावती, शशि थरूर\ndesh ke politicians or politics chat jayenge desh ko...\nगोली मार भेजे में....इनका भेजा शोर करता है\nसभी ज्ञानवर्धक लेखो के लिए धन्यवाद सचिन जी। आप जैसे लेखक हमारे इन्दौर कि शान है।\nसरगर्भित जानकारी ,सटीक विश्लेषण.


Bambolim Beach , Panjim (Goa) : Best Places to Travel , How to visit\nBambolim Beach , Goa घूमने का सबसे अच्छा समय कौन सा है ? क्या हैं Activities\nJune 23, 2020 Travel Junoon\tBambolim Beach Panjim Goa, Bambolim Beach Travel Places, Bambolim Beach Travel Tips, Best Time to visit in Bambolim Beach, How to reach Bambolim Beach\nबम्बोलिम बीच ( Bambolim Beach ) उत्तरी गोवा में बम्बोलिम नाम के एक छोटे से गांव में स्थित हैं। ये बीच ‘अवर लेडी ऑफ बेलेम या बेथलेहेम’ के नाम से भी प्रसिद्ध हैं। बम्बोलिम बीच ( Bambolim Beach ) गोवा की राजधानी पणजी ( Panjim ) से महज7किलोमीटर की दूरी पर स्थित हैं। इस बीच को वर्जिन बीच के रूप में भी जाना जाता हैं। ये बीच व्यावसायीकरण से अछूता है और गोवा के अन्य बीच की तरह भीड़ भाड़ से दूर हैं। जो पर्यटक एक शांत बीच की तलाश कर रहे हैं। उनके लिए ये स्वर्ग के समान हो सकता हैं। बम्बोलिम बीच ऑफबीट यात्रियों के बीच में काफी फेमस है। इस समुद्र तट की लम्बी तट रेखा हैं और खूबसूरत सुन्हेरी रेत पर्यटकों को लुभाती हैं।\nबम्बोलिम बीच ( Bambolim Beach ) पर क्या खास हैं\nबम्बोलिम बीच ( Bambolim Beach ) के नजदीक ही गोवा का एकमात्र एलोपैथिक मेडिकल कॉलेज स्थित है। इस बीच पर मछुआरों से ताजी मछलियां आप ले सकते हैं। बम्बोलिम बीच पर अन्य समुद्री बीचों की तरह भीड़ भाड़ नही होती हैं। इसलिए यहां पर आपके मन को शांति प्रदान करने वाली जलवायु और माहौल मिलेगा। रेत से भरे इस बीच पर आप रेत से सम्बंधित गतिविधियां और खेलों को खेल सकते हैं।\nपढ़ें- Anjuna Beach , Goa – पैराग्लाइडिंग से शॉपिंग तक, इस बीच का जवाब नहीं!\nबम्बोलिम बीच ( Bambolim Beach ) पर क्या क्या कर सकते हैं\nगोवा के खूबसूरत समुद्री तट बम्बोलिम बीच पर आपको करने के लिए काफी कुछ मिल जाएगा और आप इन गतिविधियों का आनंद ले सकते हैं। बम्बोलिम बीच ( Bambolim Beach ) में खूबसूरत फोटोग्रफी कर सकते हैं। बम्बोलिम बीच ( Bambolim Beach ) उन लोगो के लिए सबसे आदर्श स्थान हैं, जो कम भीड़ भाड़ वाले किसी बीच की तलाश में हैं। पर्यटक इस समुद्र तट पर बहुत सारी मस्ती करने के साथ साथ इसकी आकर्षित लोकेशन में खूबसूरत फोटोग्रफी कर सकते हैं। समुद्र की लहरों के बीच में किसी भी चट्टान पर बैठकर ध्यान या चिंतन किया जा सकता हैं।\nबम्बोलिम बीच ( Bambolim Beach ) पर पर्यटक शैक का आनंद ले सकते हैं। समुद्र तट के किनारे पर कुछ स्थानीय लोगो द्वारा उपलब्ध कराए जाने वाले गोअन स्नैक्स का स्वाद ले सकते हैं। हालाकि आसपास कुछ शानदार रेस्तरां भी हैं, जो कि पुर्तगाली और गोवा व्यंजन परोसते हैं।\nबम्बोलिम बीच ( Bambolim Beach ) पर मछली पकड़ने का अपना ही अलग मजा हैं। ये एक शांत बीच है और यहां के स्थानीय मछुआरे या पर्यटकों को मछली पकड़ते हुए देखा जा सकता हैं। इसके अवाला लोग यहां पर मछली खरीदने के लिए भी आते हैं।\nबम्बोलिम बीच ( Bambolim Beach ) के नजदीक पर्यटन स्थल\nबम्बोलिम बीच ( Bambolim Beach ) की खूबसूरत यात्रा के बाद आप इसके नजदीक के कुछ और पर्यटक स्थलों पर घूमने जा सकते है और अपनी यात्रा में कुछ और खूबसूरत पलों को जोड़ सकते हैं। क्योंकि गोवा एक ऐसा स्थान हैं जो की पर्यटकों के लिए दुनिया भर में फेमस हैं और यहां पर आपको घूमने के लिए बीचों के अलावा भी बहुत कुछ मिलता है। तो आप इन स्थानों की यात्रा भी कर सकते हैं ।\nबम्बोलिम बीच ( Bambolim Beach ) पर घूमने का सबसे अच्छा समय\nबम्बोलिम बीच ( Bambolim Beach ) घूमने के लिए अक्टूबर से मार्च के महीने के बीच जाना आदर्श माना जाता हैं। क्योंकि इस समय के दौरान गोवा का मौसम और जलवायु पर्यटकों के लिए अच्छी होती हैं।\nपढ़ें- लॉकडाउन के बाद घूम लीजिए इंडिया के ये 13 Monsoon Destinations\nबम्बोलिम बीच ( Bambolim Beach ) कैसे पहुंचे\nअगर आप गोवा के पर्यटक स्थल बम्बोलिम बीच ( Bambolim Beach ) जा रहे है, तो हम आपको बता दें कि यहां पर जाने के लिए आप फ्लाइट, ट्रेन, बस और अपने निजी वाहन के जरिये आसानी से पहुंच सकते हैं। अगर आप फ्लाइट से बम्बोलिम बीच ( Bambolim Beach ) जा रहे हैं तो गोवा शहर का डाबोलिम एयरपोर्ट सबसे नजदीक है। एयरपोर्ट से बम्बोलिम बीच की दूरी लगभग 21 किलोमीटर हैं। एयरपोर्ट से आप यहां का लोकल ट्रांस्पोर्ट इस्तेमाल कर पहुंच सकते हैं। ट्रेन के माध्यम से अगर आप यहां जा रहे हैं तो सबसे नजदीकी रेलवे स्टेशन वास्को डी गामा हैं। जो की बीच से लगभग 22 किलोमीटर की दूरी पर हैं।\n← Jagannath Rath Yatra का क्या है इतिहास ? मौसी के घर क्यों जाते हैं भगवान Jagannath ?\nChapora Beach , Goa में क्या क्या करें ? कैसे पहुंचे ? Best Places to visit →\nMay 9, 2020 May 9, 2020 Travel Junoon


मेरा सरोकार: 2011\nस्विस बैंक में संचित धन का खुलासा विकीलीक्स पहले ही कर चुका है और इससे सभी लोग वाकिफ होंगे , फिर भी एक बानगी देखें और विचार करें कि इन धन कुबेरों की मानसिकता और इस देश के प्रति जिम्मेदारी कितनी अधिक है कि वे अपने धन की सुरक्षा कुछ लेने के स्थान पर कीमत चुका कर करवा रहे हैं और वह कीमत कहाँ से वसूल रहे हैं? अपने ही देश और देशवासियों से।\n१ प्रबोध मेहता - २८००० करोड़\n२ चिंतन गाँधी - १९५० करोड़\n३ अरुण मेहता - २५०० करोड़\n४ आर पासवान - ३५०० करोड़\n५ नीरा राडिया - २८९९९० करोड़\n६ राजीव गाँधी - १९८००० करोड़\n७ नरेश गोयल - १४५६०० करोड़\n८ ए राजा -७८०० करोड़\n९ हर्षद मेहता - १३५८०० करोड़\n१० केतन पारीख - ८२०० करोड़\nइन आकड़ों को देख कर कहा जा सकता है कि जिस देश रहने वालों का धन विदेशों में इतनी बड़ी रकम के रूप में संचित हो वह गरीब हो ही नहीं सकता है। ये हमारे ही देश के जिम्मेदार नागरिक है जिन्होंने ये सोचा कि अगर कभी देश में गरीबी बढ़ गयी तो हम उसके शिकार न हों तो यहां से धन चूस चूस कर पहले ही बाहर रख लें ताकि यहाँ से भाग कर वहाँ जीवन आराम से गुजर सके। साफ सी बात है कि अगर ये और इतना पैसा देश की बैंकों में जमा होता तो ये सवाल उठता कि कहाँ से कमाया गया? अगर देश की बैंक में होता तो देश की संपत्ति होती और देश के विकास में काम आता तो ऐसे देशभक्तों को ये कहाँ मंजूर होता? क्या इन्हें देशद्रोही कहा जाय तो गलत होगा क्योंकि ये सभी इसी देश की धरती इन की मिट्टी से उपजा अन्न खा रहे है और यहां की धरती से निकला हुआ पानी लेकिन यहां की धरती के साथ ही धोखा कर रहे हैं। अपनी संपत्ति विदेशों में जमा कर रहे है इन सबसे हिसाब तो लेना ही पड़ेगा कि वे कौन सा रोजगार कर रहे हैं कि जिसका शुद्ध लाभ और अपनी ईमानदारी की कमाई भी छिपानी पद रही है।\nआज जब ये आकंठ भ्रष्टाचार में डूबे हुए हैं और उसी में सांस ले रहे हैं तो फिर इनकी रगों में बहने वाला खून उसकी दुर्गन्ध से पानी बन चुका है और उस गंदे पानी को हमें अपनी शक्ति से इनकी रगों से निकलना होगा। भारत गरीब है क्योंकि हमारे गरीब लोगों के लिए विदेशों से सहायता मिलती है फिर भी इस देश में करोड़ों लोग सिर्फ आसमान के नीचे जीवन गुजर रहे हैं। पालीथीन के बनी छत की झोपड़ियाँ भी नसीब नहीं है। कहीं कहीं बड़ी मीलों या इमारतों की चाहरदीवारी को सहारा बना कर अपने परिवार का आशियाना बना कर लोग रह रहे हैं। ये किसकी देन है इन्हीं भ्रष्टाचारियों की - जो इन सब के लिए सरकार के दिए धन से भी निकाल कर खा रहे है। यहां की तिजोरी भर गयी तो किराये की जगह लेकर विदेशों में धन भर लिया । ये धन आता कहाँ से है? हमसे ही कron का नाम लेकर लिया जाता है और हमें महंगाई के नाम पर चूसा जाता है। सब्सिडी ख़त्म कर दी और चीज महँगी - इससे कमाई हुई और उनके खातों में जमा हो गयी ।\nकभी ये भी सोचती हूँ कि राजीव गाँधी के नाम इतना पैसा जमा है , ये किसके काम आ रहा है, राजीव गाँधी साथ नहीं ले जा सके तो फिर सोनिया या राहुल को तो इसकी जरूरत नहीं है। फिर इस संपत्ति का क्या होगा? बाकी लोग भी जिन लोगों ने जमा कर रखा है शेष जीवन में खर्च तो कर नहीं पायेंगे तब क्या होगा - सूम का धन शैतान ही खायेंगे। हमारा दोहन कर ये लोग अपना जीवन सुधार रहे हैं। देश को गिरवी रखने की योजना बना रहे हैं। फिर ऐसा क्यों न हो? सांसदों के वेतन और भत्तों में २०० % की वृद्धि और इनमें से अधिकतर करते क्या हैं? संसद के सत्रों में उपस्थित नहीं होते और वेतन भत्ते पूरे पूरे - उस पर भी खुश नहीं , अरे उन किसानों की तरफ देखो जो हल की जगह खुद जुट कर खेती करते हैं और फिर कर्ज में डूबे रहते हैं और आत्महत्या करने को मजबूर होते हैं । ये इतने भूखे हैं कि इतने पर भी पेट नहीं भरता है और ve vibhinna tareekon से देश की संपत्ति भ्रष्टाचार के sahare अपनी बना कर अपनी bhookh मिटा रहे हैं।\nप्रस्तुतकर्ता रेखा श्रीवास्तव पर 6:45 am5टिप्‍पणियां:\nलेबल: कला धन, भ्रष्टाचार, सांसद और aam aadami\nस्वतंत्रता दिवस मनाया गया लेकिन उससे अधिक लोगों में उत्साह है अन्ना का साथ देने में।आज़ादी के जुलूस तो निकले लेकिन उससे अधिक रैली अन्ना के समर्थकों की दिखाई दी। आज़ाद भारत में अभिव्यक्ति की स्वतंत्रता और गाँधीवादी आदर्शों पर चलने के लिए शासकों की शर्तों पर चलना होगा क्योंकि संसद और संविधान उनके कब्जे में है। उन्हें फिक्र है कि अन्ना की जान की सिर्फ अन्ना की जान की क्यों? इससे पहले कितने कितने किसानों से आत्महत्या की, कितने लोगों ने आत्मदाह किया कभी सरकार को चिंता नहीं हुई। अरे अंग्रेजों के ज़माने भी इतनी पाबंदियां नहीं थी, आजादी के दीवाने अनशन और सत्याग्रह आन्दोलन करते थे वह बात और है कि वे उसको असफल बनाने के लिए बराबर प्रयत्नशील रहते थे। वे कुछ भी करते थे तो हम उसका विरोध कर सकते थे लेकिन ये तो हमारे ही चुने हुए प्रतिनिधि और हमें ही आँखें तरेर रहे हैं।\nबात सत्ता दल की होती तो ठीक थी लेकिन यहाँ पर तो कोई भी राजनीतिक दल अन्ना के साथ खुलकर सामने खड़ा नहीं है क्योंकि सब एक ही थैली के चट्टे बट्टे हैं। आज ये सत्ता में है और कल वे होंगे, भ्रष्टाचार के खिलाफ कोइ बिल आ गया तो फिर उसकी तपिश से वह बच नहीं सकेंगे। इसलिए इस विषय पर सारे दल एक हैं। संसद में सत्ता पक्ष के साथ गुपचुप हुए समझौते क तहत उसके मौजूदा स्वरूप पर मतदान के मुद्दे को उठाया ही नहीं गया। आम आदमी जो अपने मत को देकर अपनी बात बोलने का अधिकार खो चुका है , वही अन्ना के साथ खड़ा है। अगर वहाँ नहीं जा सका तो अपने अपने नगर में शहर में उनके समर्थन की हुंकार तो भर रहा है। ये दल इस बात को भूल रहे हैं कि उनके दल का अस्तित्व इन्ही आम लोगों के बल पर है। अगर वह आपको सर पर बिठाती है तो फिर १९७७ की तरह से इंदिरा जैसी लोकप्रिय नेता को धूल में मिला भी सकती है तो चंद दिन की सत्ता में बचे दिनों में सब्र करके संसद के बाहर का रास्ता दिखा सकती है।\nआज स्वतंत्रता दिवस का उत्साह कम ही दिखा अनना पर चर्चा अधिक मिल रही है। दिल्ली सरकार जो खुद भ्रष्टाचार का आरोप लिये खड़ी है प्रधान मंत्री उससे अनुमति का रास्ता सुझा रहे हैं। ये हमारे देश के प्रबुद्ध कहे जाने वाले साफ सुथरी छवि के प्रधानमंत्री हैं , ये अपने विवेक से कोई निर्णय नहीं ले सकते हैं . सबकी नजरें आज तिरंगे पर नहीं बल्कि अनना के साथ होने वाले कल के व्यवहार पर लगी हुई हैं। सरकार अनना को आगे नहीं बढ़ने देना चाहती है क्योंकि अपने पेट की रोटी में मशगूल लोग अगर सड़क पर आ गए तो फिर सिंहासन हिलते देर न लगेगी। हमरी आज़ादी के अधिकार पर डाका डालने की कोशिश कभी भी सफल नहीं हो सकती है । जिस युग वर्ग को १८ वर्ष की आयु में मतदान का अधिकार दिया जा रहा है , वह वर्ग सबसे अधिक खतरनाक साबित हो सकता है इस बात का सरकार को गुमान नहीं है। अगर भगत सिंह , चंद्रशेखर आज़ाद संगीनों के साए में भी अंग्रेजों की रूह फना कर सकते हैं तो फिर ये युवा अभी आज़ाद है और जिस ओर हवा बाह रही है उसी ओर बह कर सैलाब बन जायेंगे। अभी इस वर्ग के खून में बेईमानी का जहर पूरी तरह घुला नहीं है। वह कहर ढहा सकती है और फिर एक बार आपातकाल जैसी स्थिति लाने वाले कांग्रेस पार्टी को उसकी औकात दिखा सकती है।\nप्रस्तुतकर्ता रेखा श्रीवास्तव पर 4:51 am 12 टिप्‍पणियां:\nलेबल: अन्ना आन्दोलन और जन समूह, स्वतंत्रता दिवस\nप्रस्तुतकर्ता रेखा श्रीवास्तव पर 3:08 pm 12 टिप्‍पणियां:\nप्रस्तुतकर्ता रेखा श्रीवास्तव पर 7:46 pm 12 टिप्‍पणियां:\nये हर माता-पिता को पता है कि किशोरावस्था बच्चों के जीवन का वह नाजुक दौर होता है जो उन्हें बना और बिगड़ दोनोंसकता है। उनके सोचने और समझने की शक्ति बहुत नाजुक होती है- बरगलाने पर वे भटक सकते हैं और समझाने परसही दिशा ले सकते हैं।\nआज अपराध की दृष्टि से सिर्फ एक दिन का अख़बार देखने की जरूरत होती है - इनमें अधिकांश अपराध करने वालेकिशोर होते हैं। वे अभी छात्र ही होते हैं लेकिन कैसे भटक जाते हैं? इसके बारे में कभी हमने सोचा है -\n**वे अच्छे घरों के बच्चे होते हैं लेकिन माता-पिता को उनकी संगति के बारे में ज्ञात नहीं होता है।\n*माता-पिता अति प्यार के कारण उनको बाइक और कार खरीद कर दे देते हैं। मेरी अपनी ही बहन का किस्सा है , बेटे कोइंटर में ही महँगी बाइक खरीद कर दे दी और पहले ही दिन सपूत ने एक्सिडेंट कर दिया और पहुँच गए थाने। किसी तरहसे उनको छुड़ाया गया। अभी भी उनको पेट्रोल पूरी टंकी भरी हुई चाहिए और माता-पिता इसको पूरा कर रहे हैं। इस बारगर्मियों में जब मुलाकात हुई तो मेरे बहनोई कहने लगे कि पहले आप इसको समझाइए हम इससे बहुत परेशान हैं।पढ़ने में मन नहीं लगता है। नेट पर रात २-२ बजे तक बैठा दोस्तों के साथ पिक्चर डाउन लोड करता रहता है।\nमैंने इसके लिए बेटे को नहीं बल्कि अपनी बहन और बहनोई को कस कर डांटा कि समझाने कि जरूरत उस बच्चे कोनहीं बल्कि आपको है। पढ़ाई से पहले आपने उसको ८० हजार की बाइक दिला दी। दोस्तों में अपनी छवि बनाने के लिएबाइक रेस भी होने लगी। किसी दिन किसी खास दोस्त के किशोर दिमाग में कोई अपमान घुस गया तो न जाने क्या करडालें।\nपिछले दिनों कानपुर में ही एक किशोर को उसके खास दोस्तों ने मिलकर मार डाला क्योंकि वह जिस लड़की से प्यारकरता था उसी से उसका दोस्त भी करता था। एक परित्यक्ता का एकमात्र सहारा सिर्फ इस लिए चला गया कि उसकेसबसे खास दोस्त ने उसकी जान ले ली। इसमें हम किसको दोष दें? अपनी परवरिश को या उस बच्चे की संगति को। येउम्र प्यार मुहब्बत की नहीं होती बल्कि बच्चों के भटकते कदमों को अगर सही दिशा नहीं दी जाती है तो वे उधर ही चलपड़ते हैं जहाँ उनको रास्ते दिख रहे होते हैं। हमें समझना चाहिए की बच्चे किन हालातों में गलत कदम उठा सकते हैं --\n** यदि घर का वातावरण तनाव पूर्ण होता है, माता-पिता के मध्य संबंधों में कटुता आ रही होती है।\n**यदि बच्चे को माता-पिता का पूर्ण संरक्षण नहीं मिलता है , कभी कभी ये दोनों के कामकाजी होने पर भी बच्चे अपनेको अकेला महसूस करने लगते हैं और वे भटक जाते हैं।\n**माता-पिता जब बच्चे को पैसे से खेलना सिखा देते हैं और उनकी हर जायज और नाजायज मांग को पूरा करने के लिएतैयार रहते हैं।\n**माता-पिता का अतिव्यस्त होना भी इसके लिए रास्ते खोल देता हई क्योंकि उनके पास बच्चे को देखने या उस परनजर रखने का समय नहीं होता है। वे गुड मोर्निंग और गुड नाईट ही करना जानते हैं और फिर अपने काम पर निकलजाते हैं।\n**जरूरत न होने पर भी माता पिता बच्चों को सिर्फ उनके शौक के लिए बाइक या कार दे देते हैं, इससे बच्चों में औरअधिक घूमने और दोस्तों के साथ मस्ती करने कि आदत पड़ जाती है। यही बाइक और कार उनके साथियों को अपराधमें जुड़े होने पर शक के दायरे में लगा देती है।\n** ये उम्र उनके प्रेम प्रसंग की नहीं होती है लेकिन अगर उनके घर में माता - पिता के बीच तनाव रहता है या फिर लड़ाईझगड़े होते रहते हैं तो बच्चा कभी कभी अपने सुरक्षित भविष्य के लिए ऐसे व्यक्ति की तलाश में भटक जाता है जो उसेगलत रास्ते पर भी ले जा स्क्कता है या फिर प्रेम प्रसंग में पड़ जाता है। इस उम्र में उनको एक आकर्षण ही प्यार दिखाईदेने लगता है और इसके परिणाम आज घातक दिखाई दे रहे हैं।\nज़माने के साथ और अपनी जरूरत के साथ माता -पिता बहुत व्यस्त हो रहे हैं लेकिन इससे वह अपने बच्चों के प्रतिदायित्वों से बच तो नहीं सकते हैं बल्कि और अधिक जिम्मेदारी तब बढ़ जाती है जब वे किशोरावस्था में कदम रखनेलगते हैं। आपको कभी उनसे पूछकर कर और कभी उसके दोस्तों और मोहल्ले के लोगों से पूछ कर उनके बारे जानकारीले लेनी चाहिए। अधिक समय न दे सकें फिर भी सतर्क रहने की जरूरत तो होती ही है। कुछ सुझाव हैं जो अगर हम सोचकर देखें और विचार करें तो कि इनको अपना कर बच्चों को कुछ तो संभाला जा सकता है।\n**परिवार को महत्व दें, इसमें आप अपने माता पिता को अपने साथ रख सकते हैं, इससे बच्चे अपनी स्कूल से छूट करसीधे घर ही आयेंगे। घर पर बड़े का साया होने पर उनके इधर उधर जाने का प्रश्न नहीं उठता है।\n**बच्चों की गतिविधियों पर पूरा पूरा ध्यान दें, उनके मित्रों और संगति के बारे में जानकारी रखें। इसके लिए आप स्कूलसे भी संपर्क में रहें । उनके शिक्षक से उनकी प्रगति के बारे में जानकारी लें। कभी कभी ये भी होता है कि बच्चा कक्षा मेंसाथ नहीं चल पाता है और फिर वह स्कूल से ही भागने लगता है और ऐसे बच्चों पर कई अपराधिक इतिहास रखने वालेसंगठन नजर रखते हैं और बच्चों को बरगला कर अपने साथ जोड़ लेते हैं।\n**बच्चों को बाइक या कार तब तक न दें जब तक कि उनके लिए बहुत जरूरी न हो। उन्हें स्कूल बस या फिर दूसरे वाहनसे भेजें बच्चे अधिक सुरक्षित रहेंगे।\n**अपने आपसी तनाव या झगड़ों को बच्चों के सामने सार्वजनिक न करें। समझदारी से काम लें, उनके अच्छे भविष्य केलिए ही आप दोनों काम करते हैं तो फिर उसके लिए जोखिम न लें।\n**उनकी रुचियों और अरुचियों के बारे में जानकर ही बात करें क्योंकि शिक्षा के क्षेत्र में अपनी मर्जी उन पर थोपने की नसोचें । उनकी अपनी रूचि के अनुसार उन्हें पढ़ने दें। अनिच्छा से लिया गया निर्णय उन्हें एकाग्र नहीं होने देता और वेभटक जाते हैं।\n**उन्हें समय दें, अपनी व्यस्त की आड़ में उन्हें उपेक्षित न करें। उनके साथ समय बिताने कि पूरी कोशिश करें। उनकेदिल में झांक कर देखें तो शीशे की तरह से सब साफ नजर आ जायगा।\nप्रस्तुतकर्ता रेखा श्रीवास्तव पर 3:36 am 19 टिप्‍पणियां:\nलेबल: समस्या और आप\nअपने रोज रोज के खुलते जा रहे काले कारनामो के तले दबी हमारी केंद्र सरकार अपनी बौखलाहट निकालने की सोचरही थी । कई दिनों से अखबार में देख रही हूँ । सी बी आई बालकृष्ण जी के विषय में गहन जानकारी जुटा रही है किकैसे उनको कानून की नजर में अपराधी घोषित किया जा सके। पहले कि वह भारतीय नागरिक नहीं है , फिर उनकेपासपोर्ट को लेकर और अब उनकी मध्यमा और शास्त्री कि उपाधि को लेकर छानबीन चल रही है। इसके देख कर तोयही लगता है कि जैसे बालकृष्ण जी कोई बहुत बड़े आतंकवादी या फिर अंग्रेजो के समय के अनुसार भगत सिंह याआजाद है कि उनको देशद्रोही साबित कर फाँसी पर चढ़ाना बहुत ही जरूरी हो गया है।\nआख़िर क्या कुसूर है? रामदेव बाबा और बालकृष्ण का यही कि ये देश के भविष्य के लिए सरकार से कुछ चाहने लगेऔर कुछ पूछने का दुस्साहस कर बैठे। क्या सी बी आई के पास ऐसे ही केस सुलझाने का काम बचा है। देश मेंआतंकवाद कैंसर की तरह से अपनी जड़ें फैलता चला जा रहा है और हमें खबर तक नहीं है। अपने देश में कितने विदेशीफर्जी पासपोर्ट पर रह रहे हैं , इसको जानना जरूरी नहीं है। घोटालो के लिए सी बी आई जांच कराये ऐसा विचार तो उन्हेंआता ही नहीं है। जो फाँसी की सजा पाए देशद्रोही या आतंकवादी बैठे है उन पर विचार करने के लिए गृह मंत्रालय केपास समय नहीं है और ऐसे गैर जरूरी कामो के लिए वह बहुत सक्रियता से काम करवा रही है। इतनी सक्रियता अगरदेश के अन्य मामलों को सुलझाने में दिखाई होती तो शायद विदेशो में संचित धन देश के काम आ रहा होता।कबूतरबाजी, हवाला धन, मानव तस्करी जैसे कामो के लिए सी बी आई का प्रयोग नहीं किया जा सकता है और अगरहोता है तो प्रभावशाली लोगो का नाम आते ही मामला ठन्डे बस्ते में चला जाता है।\nखुद दिल्ली में ही हो रहे जघन्य अपराधो का हल नहीं मिल रहा है और जन दमन में व्यस्त है सरकार। अपने ही देश मेंनफरत के बीज बोने कि तैयारी में व्यस्त सरकार ये भूल रही है कि स्वयंभू सरकार अपने इतिहास को दुहराने जा रहीहै। जो उन्हें तख़्त पर बिठा देते हैं वही १९७७ की तरह से जमींदोश करने में देर नहीं लगते है।\nप्रस्तुतकर्ता रेखा श्रीवास्तव पर 8:11 pm3टिप्‍पणियां:\nलेबल: सरकार के कदम\nप्रस्तुतकर्ता रेखा श्रीवास्तव पर 7:09 am4टिप्‍पणियां:\nहमें गर्व है कि हम एक स्वतन्त्र भारत और धर्मनिरपेक्ष भारत के निवासी हैं. हमारे संविधान में किसी भी धर्म या आस्था को लेकर भेदभाव न करने की बात कही गयी है और हम उसको मानते हैं. जब संविधान बना तो ये पता नहीं था कि हमें ये दिन भी देखना पड़ेगा और हम अपने ही घर में एक ऐसे कटघरे में खड़े करने की कगार पर आ जायेंगे जिसमें न सजा की कोई मियाद है और सफाई की कोई जरूरत है.\nअब तक तो सबके संज्ञान में आ चुका सांप्रदायिक हिंसा निषेध बिल जिसकी तैयारी हमारी मौजूदा सरकार कर रही है .वह सारी धर्म निरपेक्षता और समानता के संविधान के नियमों को ताक में रख कर अपना नया ही इतिहास रचने जा रही है , इतिहास क्या ये औरंगजेबी फरमान जारी होने के लिए तैयार खड़ा है. इसके विषय में कुछ न कुछ तो सभी ने सुना ही होगा लेकिन इसके औचित्य को आज तक हम समझ नहीं पाए. हमारे संविधान निर्माताओं का तो एक है सपना था कि हम किसी भी तरीके से गुलामी से आजाद हों और एक ही झंडे तले चैन और अमन के साथ रह सकें . किसी को देश छोड़ने के लिए बाध्य नहीं किया गया. जिसे जहाँ रहना था रहे. अगर कुछ अलगाववादी तत्वों की बात छोड़ दें तो देश में अमन और चैन में आज भी कोई कमी नहीं है. लेकिन इसके विपरीत जिस घातक कदम को उठाने का काम सरकार कर रही है, वह देश में नहीं बल्कि देश वासिओं के दिलों में एक दीवार खींचने का काम करने की तैयारी में है लेकिन ये है किस लिए ? इस बात का को भी उत्तर किसी के पास नहीं है.\nअगर ये औरंगजेबी फरमान पास हो गया तो संवैधानिक दृष्टि से , न्याय की दृष्टि से इस बिल में घोषित 'समूह' - जो सिर्फ हिन्दू है, कहीं भी किसी भी हिंसा में दोषी करार कर दिए जायेंगे और उसके बाद इस अपराध की कोई भी जमानत नहीं होगी यानि कि वर्ग विशेष के लोग सत्यापित आतंकवादी करार दिए जायेंगे.\nभारत एक हिन्दू राष्ट्र है नहीं इसको धर्मनिरपेक्ष का जामा पहना कर सांप्रदायिक हिंसा निषेध बिल को कानूनी अधिकार प्रदान कर रही है और इस बात से सभी वाकिफ है कि ये हिंसा फैलाने वाले किसी भी आस्था या विश्वास के अनुयायी नहीं होते,. इनकी कोई जाति नहीं होती यहाँ तक कि ये लोग तो मानव भी कहलाने लायक नहीं होते.\nफिर इस बिल को तैयार करने वालों की सोच क्या है? अन्य वर्ग मुस्लिम , सिख , इसाई अगर इसमें लिप्त पाए गए तब भी दोषी हिन्दू ही माने जायेंगे यानि कि सांप्रदायिक हिंसा को खुला निमंत्रण और हिन्दुओं के लिए जेल का खुला फरमान. ये किस संविधान में लिखा है? हमने तो अपना दामन इतना बड़ा रखा कि सारी दुनिया को इसमें समां लिया और हम अपने घर में नजरकैद किये जाने वाले हैं. दहशत की बेड़ियों का इंतजाम अगर आपकी गर्दन भी दल दें तो चुप रहिये क्योंकि आख़िर में आपकी कटी गर्दन के साथ आपके घर वाले भाई विरादरी ही जेल की सलाखों के पीछे होंगी.\nइस बिल को लाने वाले इसका मसौदा तैयार करने वालों की सोच क्या है? आज तक स्पष्ट नहीं हियो - यह तो फिर किसी नाथूराम गोडसे को जन्म देने वाली पृष्ठभूमि बन रही है फिर एक नहीं कई नाथो राम गोडसे तैयार होंगे क्योंकि अगर मर मर कर जीना है तो फिर एक बार मर कर सदियों तक जीना बेहतर है.\nप्रस्तुतकर्ता रेखा श्रीवास्तव पर 1:10 am 8 टिप्‍पणियां:\nलेबल: ek aur bill\nmujhe isa bare men koi khas janakari nahin hai lekin phir bhi mere mitra Arun Kumar Jha dvara mujhe bheji gayi isa news ko aap bhi share keejiye.\nvaise vishvas to nahin hota hai lekin aagar koi site aisa kah rahi hai to aisa hi hoga.\nmerasarokar.blogspot.com Estimated Data\nmerasarokar.blogspot.com has 3721895 traffic rank in world by alexa. merasarokar.blogspot.com is getting 295 pageviews per day and making USD 0.89 daily. merasarokar.blogspot.com has 38 backlinks according to yahoo and currently not listed in Dmoz directory. merasarokar.blogspot.com is hosted in United States at Google data center. merasarokar.blogspot.com is most populer in . Estimeted worth of merasarokar.blogspot.com is USD 649.7 according to websiteoutlook\nDaily Pageview 295\nDaily Ads Revenue $0.89\nmerasarokar.blogspot.com Index Data\nTraffic Rank 3721895\nDmoz Categories Currently Not Listed in Dmoz\nmerasarokar.blogspot.com Traffic Data\nmerasarokar.blogspot.com Traffic History\n3 Months 3721895 3345676 0.37 4925029 0.01 1.5\n1 Months 9424396 10307127 0.09 844096502\n7 Days 3737930 4057847 0.4 3400329 0.01 2\nmerasarokar.blogspot.com Rank By Country\nप्रस्तुतकर्ता रेखा श्रीवास्तव पर 5:21 am 8 टिप्‍पणियां:\nलेबल: A news